Juneeydii Saaddoo: Dhiifaman Gaafadha..

Ani Juneeydi Saaddoo Cirrii Siyaasaa Ummata Oromoo keessattis ta’ee siyaasa biyyatti keessatti haala adda addaatiin bara 1976 irraa jalqabee hirmaachaan turee. Dhaloonni kiyyaa Godina Arsii, Dheerinna Gaara Cilaalo gara bahatti, labbaa Tulluu Denestari jedhamtu, ollaa Tullu Begoo, ganda Sheemachaa keessattidha. Akka waligalaatti Godina Arsii keessa waggoota gara 19 yo jiraadhu, Finfinne keessammo waggota 32 jiraadhee. Waggota 4 mana barnootaa keessa turee malee kan hafan hojii motumma keessatti biyyaafi ummata tajaajilaa turee. Bara 2000 irraa jalqabee sadarkaa hoggansa ol’aanaatti Oromiyaafi biyyattidhaaf hojjachaan turee. Syaasaa biyyatti keessatti, bara 1991 booda adeemsifamaa turee, kallattiidhaan akka miseensaatti kan hirmaachuu jalqabee bara 2001dha. Baatii Qaam’ee 2001 Magaaalaa Naqamtee keessatti Yaaii OPDOn adeemsifteerratti miseensaafi hogganas ta’e filatame. Ergasi ka’e hanga Onkololeessa 11, bara 2012tti siyaasaa biyya sani keessaa qooda qabaachuun kiyya ifaa. Rakko bara 2012 guutuu na mudataa tureerraa kan ka’e, gara baqaa deemudhaan kunoo amma Ameerikaa keessattin argamaa. Ibsii asi gaditti dhiyeessu, seena kiyya dabre keessaa wantoota gabaabdu qofa Ummata biyya keessa jirufi biyya alaa jiruf dhiyeesudhaan Saba Oromoo dhiifama gaafachuudhaafi. Yeroon kuni bara dhaladhee kaasee hanga mana barnoota Yunivarsitii Finfinnee xumurutti kan ilaaludhaa. Ilma qonnaan bulaa, baddaa Arsitti jireenna hamaa Ummanni keenna keessa jiraatu keessatti dhalachu qofa oso hintayiin seenaa, odeeffanno, rakkoo fi makko ummatichaa kan na waliin dhalate keessatti waggota 5niif mana barnoota sadarkaa 1ffaa, magaalaa Loodee-Jimaataatti Kiloometrii 12 deddebi’udhan baradhee. Bara Sochiin barattota Yunivarsiti jalqabuu, ani sadrakaa 1ffaa keessan turee. Bara HSn kufuu kutaa saddet turee. Labsii lafa baadiyyaa gammachuudhaan fudhachuudhanis hirira qabsoo, isa jalqabaa, keessatti uf argee. Baruma sana gaazeexa Ihiaappaa (EPRP) kan dimookraasiyaa jedhamtus dubbisee. Bara ittiaanu, 1975, Assallaatti seeraan sosochi barattoota keessa galudhaan hirmaannaa bal’ina qaba jedhamee waamamu dndayu taasiissa turee. Manni barnootas akka cufamu hiriiroota adda addaa keessatti qooda fudhachuudhaan barnoota dhaabee gara Magaalaa Hurutaa deebi’udhaan sochii lafa jalaa bal’aa adeemsiissa turee. Bara ittiaanuu dirqamaan gara mana barnoota nudeebisaniyyu sochiin kuni itti fufee. Dargiin ijoollee hiriyyoota kiyyaa heddu hidhuun, ajjeesufi tumuun (torcher) (goolii diimaa), qabsoon kuni akka laamshayu taasiisee. Waggoonni lamaan hafan, bara “siyaasaa fi Korreenti fagootti” jedhamee namni hundi mataa gadi qabate turee. Bara 1981 yeroo jalqabaatiif gara Finfinnee deemudhaan Kaampaasi Kiilo 4 seenudhaan barnoota itti fufee. Waggoonni 4n kunniin yeero “politically dormant” ittiin tureedha. Bara Hojii Ogummaa Dhimmoota dogongoraa fi dhiifama irratti Gaafadhuu: Dhimmota sirrayu qaban: Galatoomaa Juneeydii Saaddoo Cirrii Bitooteessa 5, 2016


Anaaf Amansiisaan Qeerransa!

Aadaafi Aartiin Oromoo yeroo ammaa maalirra jira, garamittis arreedaa jira? Guddina amma irra ga’eef artistoota keenya gameeyyii kan akka Alii Birraafi Admaasuu (Abbaa Lataa) fa’aa yoo kaasne, dhaloota keenya har’ammoo eenyuunfaa haa jennu?. Isinumti ofiif itti guuttadhaa…! Guddina Aartii keenyaa dudduubas daarekteerotaafi gulaaltota(editors) fiilmii immoo milkaa’ina aartii keenya kanaaf gumaacha olaanaa taasisaa jiranis qabna. Keessumaa yeroo guddinni aartii Oromoo boqonnaa harawaa eegale kanatti dargaggoota Oromoo dhaloota qubee ogummaa ykn kennaa adda addaa qabanitti cichanii qeerransa ta’an hedduu Waaqni nuuf kenneera. Kennaafi ogummaa Waaqni kenneefitti cichee aartii sabasaa guddisuuf onnatee, homaa utuu hin ko’oommatiin bu’aa ba’ii ba’ee, sirba Haacaaluu “Maalan jiraan” tokko jedhe. Sirbi kun ga’umsa ogummaasaan ummanni Oromoo baddaa hanga gammoojjiitti beekamtii itti kenneef isa duraa haa ta’u malee, fiilmiiwwan dokumenterii hedduufi diraamawwan TV kannen akka DHEEBUU editarummaan ykn gulaaluudhaan hirmaachaa jira. Ogummaan daarekterummaa (qajeelchuu) yaaddawwan barreessitonniifi weellistootni qopheessanii lubbuu itti godhanitti foon horuun/ijaaruun argaa dhageettii daawwattootaa qalbii fuudhudha. Ogummaan kun artistoota Oromoo hedduu qabnu keessatti baay’inaan kan hin mul’anneedha. Gama kanaan Amansiisaa Ifaa dargaggoo onnataa jabana kanaa Waaqni Oromoof kaase. Dhabbanni leenjii Vidiyoogiraafiifi Footoogiraafii Toomii sanbata darbe badhasa ‘Tom Film Awards’ jedhamu yeroo jalqabatiif sadarkaa biyyaatti qopheessee ture. Sirna kanarratti fiilmiwwaan 12 ol ta’an akka biyyaatti filatamanii gosoota dorgommii 7 morkatameera.Badhaasa kanas bu’aa dhaloota qubee kan ta’e dargaggeessi qaroo Oromoo Amansiisaa Ifaa mo’achuu danda’eera. Dorgommii kanarratti Amansiisaan Daayirekteera Cimaa bara 2015 ta’uudhaan filatameera. Kana keessaa eegaa daayirekteera cimaa bara 2015 jedhuun ilmi Oromiyaan miixuu cimaan deesse, gadadoo fi rakkina cimaan dadhabdee asiin geesifatte Amansiisaan 1ffaa ta’uudhaan badhaasa qophaa’eef olaantummaan fudhachuu kan danda’e. Filmiin Amansiisaan garee isaa waliin fudhatee dorgommiif dhiyaate waa’ee faalama qillensaa irratti kan xiyyeefate yoo ta’u, turtii daqiiqaa 5 fi sekoondii 45 qaba ture. Akkuma beekamu hojiin filmii gareedhaan kan hojjetamu yoo ta’ullee, daayrekteerummaan ija fiilmii tokkootti murteen isaa fiilmii sana bareechuus balleessuus danda’a. Amansiisaan immoo dhimma akkanaa irratti iji isaa qarameera. Kanarra ka’uudhanis badhasaaf ga’e. Sirni badhaasaa kun Bitootessa 5, 2016 magaalaa Finfinnee galma tiyaatira Biyyoolessaatti kan raawwatame yoo ta’u, keessummoonni ogummaa filmii adda addaa qaban biyyitti keessaa jiran filmiwwan dhiyaatan irratti guyyoota dheeraaf gamaagama erga geggeesanii boodee guyyaa dhumaas ammoo vidiyoo gabaabaa filmiwwanii erga dawwatanii kana irrattis yaadni kennamee booda ture Amansiisaan ummata sana hundumaa amansiisee mo’achuu kan danda’ee uummata Oromoof ammoo ilma ittin boonan ta’e. Amansiisaan mallattoo qulqullina aartii Oromooti, sababiinsaa hojiiwwan hanga ammaatti hojjetee ummataan ga’e keessatti xiyyeeffannoo guddaa kennudhaan qulqulliinaa fi injifannoodhaan xumureera. Amansiisaan sirba Hacaaluu “Maalan Jiraa?” jedhu irratti yaadaa fi qalbiii uummataa Oromoo seenee; itti aansuun sirba weellisaa angafaa fi beekamaa Zarihun Wadaajoo “Hin Oolu” jedhu irratti ammoo dhama aartii isaa lammaffaa nu dhandhamachiise. Itti aansuudhaan hojii weellisaa Kamaal Ibraahim fi Shukurii Jamaal “Dubbii Lafaa…” jedhuun ammoo ogummaa isaa deebisee mirkaneesse. Kana malees dookumantarii gababaa waa’ee Irreechaa irratti xiyyeefate ‘Irreechaa: Color & Treasure of Oromo’ jedhuun tokkummaa uummata Oromoo fi miidhagina Oromoo agarsiisuu danda’eera. Amansiisaan hojiiwwan isaa kanneen fakkeenyummaa guddaafi artiistoota, daayirekteeroota fi weellistoota birootiif barnoota kan kennedha. Katabbii koo kanaan hojiiwwan Amansiisaan aartii Oromoo keessatti gumacheefi gumaachaa jiru isiniif himuuf utuu hin taane, injifannoon kun kan uummata Oromoo ta’uusaa isin hubachiisuufi. Oromoo marti dargaggoo kanaan boonuu qaba. Dargaggoonni dhaloonni qubee ammoo qeerransa keenya kanaa faana dha’uun kallattii irratti bobba’ee hojjechaa jirurratti cichee qeerransa ta’uu qaba. Anaaf Amansiisaan Qeerransa! Horaa Bulaa Deebanaa Gadaan Gadaa Bilisummaatti Gammadaa Olaanaa Hojiiwwan isaa armaan gadii Youtube Chanaalii isaa irraa dawwadhaa dawwadhaa! Linkiin Kunooti Malaan Jiraa: https://www.youtube.com/watch?v=gliv_skuGL8 Hin Oolu: https://www.youtube.com/watch?v=K_eZ1TjIU0M Dubbii Lafaa…:https://www.youtube.com/watch?v=xdWsYURzzFE


Barattootii Yuniversitii Finfinnee Hardha Embaasii Amerikaa Duratti Hiriira Bahan

WASHINGTON, DC — VOA Baratooni Yuniversiitii Finfinee mormii harra ganama Finfinneetti bahaniin akka poolisiin mootummaa barattoota gaafii master pilaaniin wal qabate gaafachuuf bahan irratti tarkaanii hamaa fudhacuu dhiisan gaafatan. Hiriirii kun ka baratootii waggaan duratti jalqaban.Karoorii mootummaa akka gabaasa New York Times irratti bahetti lafa qonnaan bultootaa naannoo Finfinnee jiranii irratti wa ijaarsisa. Karootii kun rakkoon waggaa kurnya hedduu keessatti arganii hin beenne ummata keessatti uumete.Akka dhaabii mirga ilmaan namaatii falmuHuman Rights Watch jedhutti hiriira sun irratti nama 200 caalaatti lubbu dhabe. Bulchootii mootummaa ammoo lakkoofsii nama lubbuu dhabee akka malee diqqaa jedhan. Itoophiyaan akka gabaasa kanaatti biyya hiyyeettii dinagdeen isii guddoo guddachuutti jirtu keessaa tokko.Taatulee qonnaan bultoota lafa isaanii irraa kaasuun rakkoolee gugurdoo nama rakkisan keessaa tokko. Bulchootii Itoophiyaa karoora master pilaanii kun haqame jedhanillee hiriirii kun waluma jalaan dhufaa hardhallee barattootii Yuniversitii Finfinnee gara balbala embaasii USA,Finfinnee jiru dhaqanii barreeffama:Nuyi warra biyya nagaa dhowwuu miti.Ummata Oromoo fixuu dhaabaa,” jechaa hiriira bahan. Hiriirii akkanaa kun Itoophiyaa,biyya poolisiin nama hiriira bahe humna guddaan itti dhuftuu fi mootummaa nama cunqursutti baayyee hin mullatu. Tana irratti deebii gama mootummaatii hin arganne jedha gabaasaan oduu tanaa.Muummeen Minsitera Itoophiyaa, Hayilee Maariyam Dessaalenyi rakkoo Oromoon himatan irratti dubbachuuf waadaa galullee paartii riphee lolaatti jeequmsa uume jedha. Paartiin mormituu ammoo poolisii biyyatii balleessaan himatan.Barataan sodaa jedhee maqaa ufii himachuu hin fedhan tokko akkana jedhee gaazexeessotaa Rooytersitit hime; “Wantii baaneef rakkoo naannoo teenna keessa jirtu dubbachuuf.” Tana maleellee, “Akka hiriirii ka nagaa tahe agarsiisuuf wayaa adii argufaa baane poolisiin garuu nu dhaanuutti dabree,” jedha barataan kun. Akka dhaabii mirga ilmaan namaa New York, Amerikaa jiru jedhutti warrii ji’aan duratti innii dubbise Sadaasa dabre hiriira bahanii qabaman akka malee dhaanamanii mana murtiillee hin geeffamne. Gabaasii kun dubaratootii gudeedamanii haala hamaan qabaman jedha. “Gurbaa umrii 18 elektirikiin faana isaa guban,”jedha.


ANI DHIISEE HAASAWA DHAMAAYYUU

An dhiisee haasawa dhamaayyuu Osoo dhiifnee nu hunduu bar hayyuu Ittuma dhiisuu isiniif hin wayyuu? Kijibdee ammas olii gad dhayuu Bar kun afaanumaa bushaayuu!! Bushaayuu hadhaayuu!!!!!!!!! Raajii waan ajabaa……………. Waan kana mee taajjabaa Bineensuu sila waa beekaa Waas karaa akeekaa Bullaallaa adi dhufee narra maraa Sila waan achirraa baru jiraa? Beekaan bar waa raagaa Achi laalee waa argaa Maalimmoo bukeessuu Eessatti bilcheessuu Eennullee nyaachisuu Hollaaltuun laaftuu yuuyyaa Of buuftii hallayyaa!!! Moo maali? Mee atuu maalali Garuu bullaallaan adiin nagayaa Araara osoo buufnee maal tayaa? Bullaallatuu nama caalee Nami maa of wallaalee? Raajii ajabaa………………… Mee isinis taajjabaa!!! Ani dhiisee bar lola Lolli ana qofaaf waa tolaa! Isiniif tola moo balaa???????? Isinis waan kana tolchaa laalaa Humna qabeessis bar kufuu ni malaa Jiruuf nagayatuuyyi falaa Maaf taatuu natti halaalaa Raajii, ajabaa……………. Mee isinis taajjabaa!!! Bineensuu kunoo waa himaa Kun hundaaf ajabaa, raajimaa!! Namni maaf tahee hagas hamaa? Mee maalumas jedhamaa?! Raajii raajii……………. Sila hin nyaatee banjii? An dubbii keessan itti dhiisee Faallaa hojjachuun maaf na barbaachisee? Faallaatu kuffisaa dharri haa dhagayuu An galataa ammas homaa hin tayuu!!! Dubbii faallaa an ittillee dhiisee Barariinsi bullaallaattu na hubachiisee!! Diddanii diddanii, jechi koo hadhaayaa Isin harcaasaa isin lafaan dhayaa Balaan isin fiddan isin qilee kaayaa Bullaalla nama caalee Namni kunoo of wallaalee!!!!!!!!!!!!!!!!! Maali namni yaraan, maali inni dharaa Ofumaa hojjatee gidiraa Nama ammoo balleesseef abaaraa An ammas kunoo jedhee araaraa Garuummoo saba bakka bu’ee iyyaa Deebisaa gaaffii saba kiyyaa Diddan sabni lafaan isin dhayaa!!!!!!! Raajii raajii………………………… Kan dharri nyaatee banjii!!!!!!! Gamteessaa Sabaa


Oromoo ajjeesaa fi Oromiyaa zoonii woranaa fakkeessaa ‘baadii raawwatameef dhiifama’ jechuun tuffiidha

Angawoonni ummata ajjeesisan angoo osoo gadi hin dhiisin, worri Oromoo ajjeesan osoo seeraaf hin dhiyaatin nageenni waaree Itoophiyaa keessatti yoomuu dhufuu hin danda’u. By Nasruu – Paarlaamaa biyyattiitti guyyaa har’aa kan dhiyaate Haylamaaraam Dassaalenyi badii baatii afurii oliif dhala Oromoo irratti rawwataa turaniif dogogorri uumamuu dubbachuun isaa dhagayameera. As biratti kan hundi beekuu qabu Woyyaanee harkaa qawween baaraqeetii miti kan ummanni dhibba heddu ajjeefamee fi kumaatamni madaaye. Ilmaan Oromoo baatii afurii oliif akkasitti harca’aa kan turan gocha garajabeenyaa itti yaadamee hojjatamaa tureen. Agaazii fi humni federaalaa xayyaraa fi taankiin ummata lafarraa xuruurraa kan ture ajaja gubbaa irraa (Haylamaaramii fi gooftota isaatiin) kennameen. Egaa gocha sanyii duguuguu itti yaadamee fi akka gaaritti karoorfamee geggeeffamaa tureef dhiifama ykn dogoggora jechuu maaltu fide? Nuti Oromoon beekna. Haylamaaramii fi gooftonni isaas qajeelatti beeku. Daandiin ajjeesuu fi sanyii Oromoo mancaasuu kan filatameef Itoophiyaa keessatti ajjeesuun waan aadeffatameef malee wanti gara ajjeefamuutti nama geessu raawwatamee miti. Mootummaan Woyyaanee angottis kan dhufe, angoo irras kan jiru addadurummaadhaan Oromoo ajjeesaatiin. Ganna 25 guutuu gaafii ummataaf kan laatamaa ture rasaasa. Oromoo sodaachuu fi angoo irraa dheebuu hamaa qabaachuun kan nama geessu gara bineensummaatti: duruunfatanii daa’imaa hanga manguddootti ajjeesuu. Yeroo kamuu caalatti baatiin afran dabran kana hundaaf ifa godhaniiru. Lubbuu namaa caalatti wanti kabajamaan hin jiru- biyya seerrii fi itti-gafatamummaan jiru keessatti. Mootummaa dhumaatii nama hedduuf sababa ta’ee mitii kan lubbuun nama tokkoo harka isaatti baate gatii guddaadha kan kaffalu; biyya lubbuun namaa kabajaa qabdu keessatti. Kan daran nama aaarsu mootummaan Woyyaanee gocha diinummaatiin erga dachii Oromoo kabaa hanga kibbaatti, bahaa hanga dhihaatti dhiiga uwwisee booda qoosaa fi dubbii gowwoomsaa qabatee gadi bayuu isaati. Mootummnaan kuni Oromoo haa ta’u jedheeti kan ajjeese. Kana jechuun kan isarraa eeggamu dhiifama jedhaa ummata sobuuf carraaquu osoo hin taane yakka raawwateef itti-gafatamummaa guutummatti fudhachuudha. Itti gafatamummaa fudhachuun hanga hundi isaanii angoo gadi dhiisutti deemuu qaba. Wanti kanaa gadii tokkoyyuu naga waaree biyya san keessatti fiduu hin danda’u. Kaba godhuu didanii angotti silmii ta’uun ibiddi qabate cimee akka boba’uuf hayyamuu jechuudha. Woyyaaneen akka amala isii addunyaa sobuuf arraba mummuxachuu eegaluu isiiti kijibni dhiifama jedhu kun kan agarsiisu. Garuu, Oromoo sobuu fi sossobuun kana booda tasa yaalamuu hin qabu; Woyyaaneen waa hubatti osoo ta’ee. Falli jiru tokko qofa: dhugaa fudhachuudhaan gaafii Oromoo ganna hedduuf afaan qawween ukkaamsaa turaniif deebii laatuudha. Woyyaaneen dhugaa liqimsuudhaaf kan hin qophoofne ta’uu hujii fi haasofni isii addeessutti jira. Wotraanni Oromiyaa dhuunfate mooratti kan deeb’iu hin fakkaatu. Yoo hin jilbbiiffannee ajjeechaa fi hidhaan itti fufa jedhaa Oromoo doorsisuu irraa hin dhabanne. Ammas gaafii ummataa qaamota ‘farra nagaa’ jettuun wolitti guduunfuu hin dhiisne. Hala kana keessatti gaaga’ama gayeef gaddineerra jechuun gocha madaa irratti sooqiddaa naquudhaati. Oromoon maaliif, akkamittii fi eenyuun akka ajjeefamee fi qe’een isaa saamame bareechee beeka. Gochas badii sadarkaa kanaa saba kana irratti raawwatame fi gaaga’ama gayeef falli dhiifama sobaa gaafachuu miti. Ammatti kan barbaachisu waan lama qofa. Tokkofaa, gaafiin Oromoon kaase hundi hatattamaan deebii argachuu qabu. Keessumayyuu waa’een ajjeechaan dhabachuu, Agaaziin ummata irraa ka’uu fi namoonni hidhaman hiikamuu waan yeroon itti laatamuu miti. Inni lammaffaa, gubbaa hanga lagaatti angawoonni ajaja ajjesuu laatanii fi kanniin kallattiidhaan ajeechaa irratti bobba’an huni angoo gadi lakkisuu qabu. Angoo gadi lakkisuu qofattii miti kuni kan dhabatu: kan harki isaa dhiigaan laaqame hundi seeratti dhihaatutu irra jira. Bakka kuni hin taanetti mootummaan fderlaalaa fi OPDOn paarlaamaa fi caffee Oromiyaa irra deddeemaa ‘dhiifama dogoggora’ jedhaa firimbii kijibaa afuufaa deemuun halicha yoo daran hammeese malee bifa kamiinuu madaa Oromoo fayyisuu fi imimmaan lola’e gogsuu hin danda’u Maddii #Awashpost


Baqattoonni Oromoo 5 Yemen keessatti haala suukanneessan ajjeefaman

Uu’uu’uu’uuu uuuuu Yaa ilmaan Oromoo biyya keessaa fi alattis kabajaa dhabne,…… Gochaa suukanneessaan fi gaddisiisaan nama aarsu Baqattoota ilmaan Oromoo 5 fi Amaaraa Gaashaaw jedhamu 1, Akkasumas lammiilee biyyoota biroo Hindii 2, Ruwaandaa 2, Keeniyaa/Kenya 1, fi Yamanoota 6 walii gala namoota 17 irratti tarkaanfii Alqaaydaan Jimaata dabre,Mooraa dhaabbata Mission keessa qaxaramanii hojjachaa turan irratti raaw’atamee dha.Kunis Bulchiinsa shekh Osmaan, Aden-Yemenitti gaafa Jimaataa Bitootessa 5/2016 haala nama gaddisiisuun harka isaanii duubatti deebisanii erga hidhanii booda rasaasaan mataa mataa dhawamniiti kan isaan ajjeefaman. Isaanis:- 1-Gazaalii Haaji Nashaa, Bakki Dhalootaa Arsii, Ganda:Moddollee-Kombolchaa, 2-Miftaahuu Abbaa bulguu abbaa jawwee Bakki dhalootaa Jimma, Aanaa Geeraa. 3-Ibsaa Ahmad Haajii Bakki dhalootaa Harargee, Araddaa Deefoo, 5-Abdallaa Amiin Ibraahim,Bakki Dhalootaa Harargee, Ganda:Baabbile Community Oromo Aden gaaffii bulchiinsa mootummaa Yemen kibbaaf reeffa isaanii akka awwaallannu dhiheesse.Bu’aa bahii torban tokkoon booda hayyamni gama mootummaa argame. Akka kanaan Sirni awwaalcha isaanii guyyaa har’aa bakka Baqattooti oromoo, Hoggantooti Community Oromo Aden/Yemen fi bakka bu’ooti mootummaa Yemen kibbaa argamanitti Bitootessa 10/2016tti Mansuuraa,Aden-Yemenitti haala bareedaan raaw’atamee jira. Rabbiin isaanitti ha araaramu! Firaa fi Maatii isaan irraa hafanii fi nuufis rabbiin obsaa fi jajjabina ha kennu. ——————————————————– Baqattoota Oromoo Adan Yaman: Dhaamsa lammummaa Abbaa Oromoo fi Haadha oromoof, Akkasumas Ilmaan oromoo biyya keessaa fi alaaf, Yaa oromoo kabajaa dhabne,……Kabajaa ofitti ha deebifnuu?Biyyuma abbaa keenyaa itti dhalanne keessatti mootummaa fashistii wayyaaneen dhiigni oromootaa quilqulluu dhibbootaan lakkaawwaman akka lolaa gannaa dhangalaafamaa,Ajjeefamaa, Hidhamaa, Itti roorrifamaa, Daa’ima waggaa 8 hanga jaarsa waggaa 8tti kan sal-phifamaa jiru nu oromoo dha . Akkasumas biyya itti dahannettis nagaa dhabuun jan ajjeefamaa fi dararamni irra gahu ilmaan oromoo ti. Biyya abbaa keenyaa Oromiyaa waan hundaan badhaatuu, Magariisa rabbiin nu badhaase, Qabeenyi isii nurra dabree ummata Gaanfa Africa iyyuu diinaaf dhiisee waan nyaatu fi kaasu dhabee kumootatti kan lakkaawwaman biyyaa baqachaa jiran irra jireessi oromoo dha, Biyyoota ollaatti rakkoo fi dararamni irra gahu,…Imala hamtuu karaa giddu galeessa bahaatti qajeeluun Baharatti dhidhimee kan irbaata Naachaa fi Qurxummii tahe,……….Warri carraan godhee bahara ce’an Yemen keessatti balaa adda addaatu irra gahaa jira,…… Akkasumas gara gammoojjii Saharaa Africatti imaluun kan irbaata bineensaa tahaa jiru ilmaan oromoo meeqaatam? … Yaa oromo kun hanga yoomii itti fufaa??? Karaa keenyaan kan jennu biyyaa baqachuun ha dhaabbatu;ga’e. Lammii keenya du’a rakasa akkanaa du’uu mannaa biyya ofii irratti diina of loluun mirga abbaa biyyummaa isaa fi of bilisomsuuf qabsaawaa du’a seenaa qabu du’uutu furmaata. Baqattoota Oromoo Adan Yaman Bitootessa 10 / 2016


Oromootii biyya ala jiran Jermenii, Faransaay, Washingiton,DC, Osloo,Minisootaa fi magaalota adda addaatti hiriira mormii bahan

VOA: Hiriira hardhaatti Oromootii godina Amerikaa gara garaatii dhufan bulchiinsa mootummaa USA,White House, duratti hiriira mormiitiif walti dhufanii achumaan Minsitiri Haajaa Alaa Amerikaa, State Departmentdhaqanii rakkoolee Oromiyaa keessa jirtu jedhan bulchoota mootummaa kanaatti himatan. Rakkoolee himatan keessaa; Oromoo hidhuun, ijjeesuun,lafa isaa saamuun haa dhaabbatuu, waraanii Itoophiyaa manneen baranoota Oromiyaa keessaa haa bahuu, Oromiyaan ta Oromootii fi waan hedduu. Warrii hiriira bahe kun Ministirii Haajaa Alaa Amerikaa gahee bulchiinsa mootummaa Amerikaatti xalayaa kennate. Gama kaaniin hiriirii kun godinoota Amerika ka akka Seattle,Minnisoota fi godina gara garaalleetti ya bahan. Hiriirumti wal fakkaatan Jermanii magalaa Berlin keessatti geggeessamee jira.Hiriira har’a ganama Berlin keessaa kun Ministrii Haajaa Alaa fi Paarlaamaa Jarmanii, embaasilee Ameerikaa fi Faransaay kan Berliin keessaa akkasumas paarlaamaa Awrooppaatti xalayaa iyyannaa isaanii galfataniiru. Noorweey,Osloo keessatti Oromoon biirolee bulchiinsa mootummaa biyya sunii duratti hiriira mormii bahanii rakkoo Oromiyaa keessa jirtu jedhan himatan. Oromoon Awustiraaliyaa jiranillee kalee hiriira mormii bahanii rakkoo Oromiyaa keessa jirtu jedhan himatan.


#OromoProtests total of 43 people were reportedly killed in the historic Gara Multat region of East Hararge during the month of January-February 2016. Nineteen (19) people were killed in Gurawa District while 24 were gunned down in various villages and towns of Badano district. Gara Mulata was the headquarters of our liberation struggle from 1970s-1990s hence paid perhaps the heaviest sacrifice of all provinces. The notorious Dergue mass murderer Major Zeleke massacred hundreds of people in the 70s & 80s. More people people martyred in Oromo Liberation Army. In the 1990s the TPLF army under the leadership Samora Yunus waged scorched earth campaign focusing on elders, teachers and businessmen. But mass killing by successive regimes did not force people of Gara Mulata to surrender. Once again they rose up for martyrdom placing themselves at the forefront of the struggle to complete the liberation journey. History shall never forget!! =========== Harargee Bahaa naannawa Gaara Mul’tatti baatilee Amajjiifi Gurraandhalaa bara 2016 ilmaan Oromoo 43 wareegamuu gabaasni walitti qabamee ni gahe ni agarsiisa. Namni 19 aanaa Gurawaa keessatti, namonni 24 ammoo araddaalee aanaa Baddannoo garagaraa keessatti wareegaman. Konyaan gaara Mul’ataa baroota 1970-1990moota keessa jiddugala qabsoo hidhannoo bilisummaa Oromoo ta’uun yaadatamti. Yeroositti ilmaan Oromoo kumaatamaan kitimaa qabsoo tanaa ta’anii turan. Daraguun ummata Gaara Mullataa dhibbatamaan rashanaa ture. Kanneen biroo ammoo qabsoo hidhannoo keessatti wareegaman. Baroota 1990moota keessa ammoo waraanni Wayyaanee Saamoraa Yuunisin hogganamu duula haxaawwii hamaa manguddoota biyyaa, barsiisotaafi abbootii qabeenyaa irratti xiyyeeffate deemsiisaa ture. Ajeechaan maatii hunda waliin geesse tun ummata keenya kan Gaara Mul’ataa harka hin kennisiifne. Kunoo har’as wareegama qaalii akkanaatiin duula xumura gabrummaa kanarratti tarree duraa irratti hiriiranii jiran. Biyyeen ilmaan isaanii nyaattus, kaayyoon isaanii galma gahuu hin hanqattu, seenaanis isaan hin dagatu


#OromoProtests Haasayni Abbaa Duulaa, Dhugaa Oromootiif ragaa kan bahe ta’us gahaa miti

Haasaan Abbaa Duulaa Gammadaa miseensota paarlaamaa Itoophiyaa kanneen Oromiyaa bakka bu’an waliin godhan gama lamaan laalama. Gara tokkoon dhugaa Oromoo dhaabni isaanitifi mootumummaa Wayyaanee umrii guutuu awwaaluuf hojjachaa ture as baasani dubbachuun ‘haqxi afaan qaban funyaaninxiixxi’ kan mirkaneessuudha. Oromoo lafti isaa bahaa dhihaa, kaabaa kibbaan saamamaa akka jiru, ilmaan Oromoo baratan akkuma jiruun hoji dhablummaan dararamaa akka jiranifi dhugaa biroo hedduu dubbatee jira. Dhugaan kun saba keenyarraa takkaa dhokatee hin beeku. Qondaalonni mootummaa badii kanaaf sababa tahan ragaa yoo bahan arguun garuu bu’aa injifannoo qabsoo bilisummaa Oromooti.Gama birootin haasaya tarkaanfii qabatamaa ta’een dabaalame waan hin ta’iniif amanamummaanifi faaydaan qabsoof qabu xiqqaadha. Abbaan Duulaa waan kana maalif dubbate? Dhugaa jiru isumatu beeka. Garuu tilmaama gargaraa kennuun ni danda’ama. – Dhugaa kana yoo dubbanne, ummanni amma mootummaanuu dhugaa naaf baye kanaafuu furmaatas isaanumatu naaf laata jedhee qabsorraa manatti akka galuuf – Tarii ammoo dhaabni isaanii dhugaa akkanaa amanee fudhachuu yoo eegale of jijjiiree amanamummaa ummataa argatinaa laata abdii jedhuun miseensonni paarlaamaa yoo ummatatti dhaqani dhugaa haaluu osoo hin taane amanuun ummata akka araarfataniif a – Yookin ammoo haasawa ilaalcha Wayyaanee faalleessu kana miseensoa OPDO ittiin gorsuun akkasumas ammoo yaada kana ummataan gahuun sirna sanirraan dhiibbaa keessaa ( internal pressure) uumuun jijjiirama barbaachisaa akka fidan dirquuf yaadee mala. Yaadadhaa, dubbii ejjannoo mootummaa faalleessu erga dubbachuu eegalee bubbulee jira ( ibsa ilaalcha Abbaa Xaayyee faalleessu raadiyoo namitti saniitirratti dubbachuu isaa ni yaadatama). Ejjannoo faallaa calaqqisuun isaa qondaalonni Wayyaanee dhiibamanii afaaninis taatu dhugaa Oromootif harka akka kennan godhaa jiraachuu mallattooleen agarsiisan jiran. ( Haasaya Haylmaram laalaa) – Yooki ammoo sirni tun faca’aa jiraachuu isii waan hubateef gara ummataa goruun seenaa isaa garagalgalaas taatu tolfachuuf yaadee ta’a. Sababni isaa waan fedhes ta’u onnatee dhugaa Oromoo hamma tokko ragaa bahuun waan gariidha. Ammoo gahaa miti. Akkuma innuu irra deddeebi’ee jedhe, sadarkaan dammaqiinsa ilmaan Oromoo yeroo ammatti kan arrabaan sossoban bira dabree jira. Keessattuu yeroo ummanni keenya golee cufaa bifa qindaayeefi tokkummaa qabuun falmachaa jiru, yeroo diinni lammiilee keenya guyya guyyaan fixaa jiru kana keessatti arrabaan dhugaa bahuun dhugaa san hin galchu. Dhugaa Oromoo har’a mukaa citaa, habashaafi faranjiinuu ragaa bahaafi jiru. Dhugaa Oromoo galchuuf arraba mi’aawaa osoo hin taane tarkaanfii qabatamaa barbaachisa. Abbaan Duulaafi waahillan isaa dhugaa Oromo qabatamaan galchuu yoo fedhan: 1) Ifaan ifatti lolli Oromoo irratti banameefi ajjeechaan akka dhaabbatu, waraanni federaalaa manneen barnootaa, gandoota baadiyyaafi buufataalee fayyaa dhuunfatee jiru akka bahu dubbachuu qabu 2) Lafaafi qabeenyi uumamaa waaqni Oromoo badhaase saamuun akka dhaabbatu, kan saamames akka deebi’u gochuuf ifaan ifatti falmachuu qaban 3) Hoggannoonni fi ilmaan Oromoo sababa mirga isaanii karaa nagayaatin gaafataniif hidhaman hiiksisuu qabu. Haasaya Abbaan Duulaa godheefi ejjannoo Obbo Baqqalaa Garbaa jidduu garaagarummaan takka hin jirtu. Maarree wanti Baqqalaafi jaallan isaa hidhaa jiraniif maali? 4) Yeroo amma kanatti waraana Agaazii maskuun haa ta’uu harka isaanitiin ummata keenya fixaafi hidhaan hiraarsaa kan jiru kaabinee OPDO sadarkaa gandaafi aanaarra jiraaniidha. Abbaan Duulaatifi waahillan isaa yoo dhuguma Oromoof quuqamuu eegalan warra isaanii gadii kana ummatarraa dhaabuu wanti isaan dhibu hin jiru. Osoo miseensonni OPDO ummata keenya ficcisisaaf hiraarsaa jiranii dhugaa Oromoo arrabaan dhaadheessuun madaa jirturratti soogiddaa firfirsuudha. Akkuma yeroo adda addaatti jedhame ummanni Oromoo namni tokko miseensa ykn qondaala OPDO ta’uu qofaaf haaloo cittuu itti hin qabatu. Gaafa angorra ture taaytaa saniin toltuufi hamtuu maal hojjate kan jedhuun madaala malee. Namoonni akka Abbaa Duulaa badii amma duraatirraa of baranii sirnichuma san keessatti dhugaa Oromootif ragaa bahuu eegaluun ummataan walitti fayyuuf tarkaanfii duraati. Garuu gahaa miti. Saamicha, ajjeechaafi hiraarsa saba keenyarra gahu tarkaanfii qabatamaadhaan hambisuuf carraafi aangoo barbaachisaa ni qaban. Akkuma onnatanii dubbatan kana kutatanii tarkaanfii fudhatanii laata? Fardis raasaanis kunoo!


SEENAA GABAABDUU  MAHAMMAD HUSSEEN (QONDAALA)  1952 – 2016

Qabsoon bilisummaa tan arraantana xiqqaa fii guddaa lammii Oromiyaa fudhatte baroota afurtam dura haala kanaan faallaa keessa turte. Yaroon san, gaafa sirni gabrummaa Habashaa Oromummaa fii aadaa hooda lammii teenyaa awwaalee, hidda sirna bulchiinsa isaa hawaasa keenya keessatti akkaan jabeeffate. Haala san injifachuuf biyya keessaa fii alattiis qabsoo cimtuu tu godhame. Wareegamni kafalamees guddaa dha. Oromummaa diinni awwaale qabrii keessaa baasuuf qabsoo baroota afurtam dura biyya alaa keessatti godhamte keessaa tan biyya Jabuutii-tti gaggeeffamte seenaa qabsoo bilisummaa ummata Oromiyaa keessatti qooda ol’aanaa qabdi. Jabuutiin, gaafasii fii arraas, biyya warri mootummaa Xoophiyaa bulchan gunaa adda-addaa tiin dantaa siyaasaa isaanii keessatti tiiyfatani. Kanarraan kan ka’e, gama Embaasii isaanii malees, karaa namoota mootummaa Jabuutii keessaa gunaan dhunfataniin, miidhaan namoota fedhii isaanii dura dhaabbatan irratti fidan guddoo. Nama barbaadan hamma biyyatti deebisiisuu takka aangoo qaban. Haala akkasii keessatti, Oromoonni fedhii diinaa tan gaafasii irratti fincilanii maalummaa isaanii ifatti beeysisuun hawwii jaraa hoongeessuurraatti bobbahan, akkuma Qabsaawota qabsoo bilisummaa ganamaatti, seena-qabeessota. Haala armaa olii kanaan, Oromoota maalummaa isaanii tiif qabsoo godhaniin Oromummaa biyya Jabuutii keessatti utubuun, seenaa qabsoo bilisummaa ummata Oromiyaa tan biyya alaa keessatti galmeeffamuu qaban keessaa tokko Mahammad Husseeni. Mohammed Husseen abbaa isaa Husseen Alii fii haadha isaa Aashaa Imar irraa Baha Oromiyaa, Godinaa Humbannaa Aanaa Kombolchaa Araddaa Dirree Xayyaaraa Ganda Tuulaatti, Onkololeessa 05, bara 1952, dhalate. Mohammad, barnoota amantii Islaamaa barachuuf xiqqeenyaan qe’eerraa sossoohee, odoo miila gandarraa fageessuu, bara 1971 keessa, haboo isaa waliin magaalaa Jabuutii seene. Haalli biyyaa isa fudhatee achumaan achi qubatee, lammii biyya isaa barbaadee waaheleeffate. Waahiloota kanaa waliin jam’aatummaan barcaaf odoo walitti yaa’anuu sab-boonummaan dhunfatamuu jalqabe. Bara 1973 irraa kaasee haasoyni barcaa gubbaa dhibdee Oromoo tii fii Oromummaan dhunfatamte. Akkaasiin, bara 1977, gaafa Jabuutiin gabrummaa Faransaayii jalaa bilisoomtu, isaaniis, dhiibba dooginyoo Habashaa kan maqaa waldaya hawaasa Xoophiyaa tiin dhaabbate jalaa if walabeessuun, maqaa Caayaa Oromoo tiin mootumma biratti if galmeessan. Caayaan Oromoo magaalaa Jabuutii akka hin-jaaramne godhuurratti mootummaan Xoophiyaa heddu qabsooyte. Akkuma Wayyaanee ammaatti, Oromoota yaroo sanitti biyya Jabuutii keessa jiran dhibdee mudachuuf jiraataniin doorsisan. San malees, gunaan bittineessuuf ijibbaatan. Haala kanarraan kan ka’e, warri abuura Caayaa Oromoo magaalaa Jabuutiirratti miseensummaa isaanii ifatti beeysisan, nama kudha sadihi qofa turan. Isaan keessaa tokko Mahammad Husseeni. Kanneen hafan, Abuubakar Khaalos, Yuusuf Ibraahim Daawud, Hassanee Galmoo, Aadamee Yuusuf (Dhaga Affeel), Yaaqubee, Ibrahim Khaliilee, Ahmad Shaakh Usmaan Qawwee, Abdulmajiid Raaree, Muumee (Qaxii), Abdalla (Yaquulii), Bakharee fii Abdusalaam Yuusufi. Gama biraa tiin, Mahammed, ogummaa makaanikummaa makiinaa tan akka biyya san seeneen barateen, jireenya achii tolfatee, bara 1976 keessa, Aadde Aminaa Yuusuf waliin bultii jaarratte. Baruma kana, lola Soomaalee fii mootummaa Xoophiyaa jiddutti dhalatee fii haala sossoohinsa qabsoo bilisummaa ummata Oromiyaarraa kan ka’e, Oromoota biyyarraa baqatanii Jabuutii seenuu jalqabaniif, Mahammad, haadha warraa waliin, Oromoota waan qabaniin lammii isaanii bira dhaabbatan keessaa tokko. Mohammadii fii Aaminaas, waan dandayaniin nama isaanii gargaaruu malees, Oromoota manaa fii mooraa isaanii baqattootaaf banan irraa tahan. Biyya oowwi isii azaaba adunyaarraa, tan bishaan xaasaan gurgurmu keessatti, nyaataa fii dhugaatii malees tin’isin hamilee kan sab isaanii tiif laatan sanmmuu baqqattoota fuul-durri dukkanaa meeqaantam sabachiise. Gargaarsa kanarratti dabaluun, Mahammad, qabsoo bilisummaa ummata Oromiyaa tiif, gama Caayaa tii fii dhunfaaniis qooda guddaa laate. Mahammad, bara 1984 keessa, jiruu if dura tarkaanfachiisuuf, warraa waliin, Jabuutiirraa Bahara Diimaa ceehee Sa’uudii seene. Akka achi dhaqeen, sab-boonota Riyaad keessatti maqaa Tokkummaa Hojjattoota Oromoota Riyaad, (THOR)-n, gurmaawan irraa tokko tahuun, qabsoo bilisummaa Oromoo gargaarutti seene. San malees, daawwii dammaqiinsaa tan dhaabni THOR miseensaa fii Oromoota iddoo biraa tiif qopheessaa turerraa qooda fudhachuun dirqama sab-boonummaa fiixa baasutti seene. Odoo haala saniin jiruu, Sa’uudii keessa turuu irraa hegereen itti mul’achuu diddee, bara 1986 keessa, warraa waliin, Xaaliyaan seene. Roomattiis, sab-boonota Jabuutii fii Riyaaditti waliin qabsaawaa turan waliin wal-arkatanii, Tokkummaa Oromoota Roomaa dhaabuun seenaa, aadaa fii qabsoo Oromoo gabbisutti seene. Isaa san keessa ture, walakkaa bara 1978 hiree qubsuma biyya Kanadaa arkatee, warraa waliin, Torontoo seene. Guyyaa Torontoo seenerraa kaasee miseensa Tokkummaa Oromoo Ameerikaa Bitaa Damee Ontaariyoo tahuun, gumaacha qabsoo bilisummaa tiif godhaa ture, keessaa huu, tan aadaa Oromoo guddisuu fii agarsiisuu irratti if qusannaa malee bobbahutti seene. Faaruu fii weedduulee Mahammad dooyaarratti wallisaa turee keessaa kanneen armaa gadi warra yaroo hunda afaanii hin baane. Ka’aa qeeyroon Dargaggoon biyyaa Yaa humna warraaqsaa shamarran aayyaa Qabsoof hidhadhaa yaa ilmaan biyyaa Bahaa Dhihaa kaabaa kibbaa Isin yaamtii biiyti abbaa Yaa ilmaan koo nadhaqqabaa Salphinarraa ol na qabaa Haala armaa olii kanaan, Mahammad Husseen, sossooha qabsoo bilisummaa ummata Oromiyaa tan biyyoota alaa keessatti nama seena-qabeessa tahe. Seenaa wal’aansoo ganamaa tan ummanni keenya maalummaa isaanii beeysisuuf biyya Jabuutii, Sa’uudii, Xaaliyaanii fii Kanadaa keessatti godhaa turan irraa qooda fudhachuun gumaanni qabsoof laate himamtee hin dhumtu. Mohammed qaama malees nama haalaa fii amalaan ulfaataa, sab-boonaa fii murataa dha. Mahammad arjaa qabeenya isaa qabsoorraa if duuba hin kaayyatini. Mahammad nama obboleeyyan afur waliin dhalate. Garuu isaan biraa fagaatee nama Oromoota arku hunda obboleessaa fii obboleettii godhatee jaalalaa fii kabajaan nama waliin jiraachaa bahe. Duuba, dhibdee yaroo gabaadu keessatti isa mudditeen ji’a afran dabran rakkachaa bahee, warra lamadaa, Aadde Fooziyaa Mahaamed-rraa ilmaan reefu arkate, Obsan, Boonaa fii Boonsan waliin odoo taphatee hin quufin, bitooteessa 11, bara 2016, biyya Kanadaa magaalaa Kaalgarii keessatti boqote. Rabbiin Jannatul-Furdoosiin isa haa qananiyu! Oromiyaan bilisummaa isii hawwaafii bahe ni bilisoomti! Bitooteessa 12, 2016 Abbaa Urjii


DUBBISUUN DHOORKADHA

1.Gad aantummaan yoo sitti dhaga’ame muka yaabbadhu!. 2.Nama sammuu madooshaa qabutti namni hundinu mismaara fakkaata. 3.Tokko jaallachuun dirqama, lama jaallachuun daldala, sadii jaallachuun garuu kontrobaandiidha. 4.Imaltoonni walitti sissiqaa adaraa Abbayyaan qabnaa. 5.Shamarran herrega yoo baran malee yoo kaffalan agarree hin beeknu. 6.Dubarrii fi lotooriin kan isaan hin barbaanneef malee kan isaan barbaaduuf hin ba’an. 7.Sammuun qulqulluu boraatii gaariidha. 8.Dhagaan ganama si dha’e guyyaa dabalee si dhoofnaan siitu dhagaadha. 9.Mana hiyyeessaatii xiqsii mana sooressaatii xibsiin hin dhabamu. 10.Gadi jette yoo hojjette wanti hundinuu gad jedhee sitti mul’ata. 11.Hojjettee kan hin bashannanne harree qofa. 12.Jireenyii fi taaksiin yoo obsan malee dafee hin guutu. 13.Akka garbichaatti yoo hojjette akka mootiitti jiraatta. 14.Jiraachuun gaariidha, qarshii nu lakkoofsisuu baatus guyyaa nu lakkoofsiseera. 15.Walitti sissiqaa taaksii keessatti walbaree baay’etu wal fuudhee. 16.Jiraachuun kee eenyuunuu yoo hin fayyadne du’uun kee eenyuunuu hin miidhu. (madda fb bilisummaa irraa)


#OromoProtests HUBACHIISA: Baatii afran ummannii keenya qabsoo finiinsaa jiru kana qalbii ummataa facaasuuf yaaliin garagaraa godhamaa turuun ni yaadatama.

Shira bifa jijjiirataa as bayaa tures dammaqinaan irra aanaa as geenya. Dhiheenya kanas dubbiin atakaaroon alaabaatin wal qabattee eegalte shira kanaan addaatti hin laalamtu. Yeroo ummanni keenya humnoota isa diiguu fedhan qaanessee tokkummaa ajaa’ibaatiin diinarratti duulee jiru kanaatti; yeroo diinni sochii ummataatin baarage ilmaan Oromoo golee Oromiyaa cufatti fixaa jirutti, alaabaan ijoo dubbii taate wal nama falmisiisuun qaanyiidha. Dhimma kanarratti ergaa laman qaba. Yeroo ammaa kana keessatti alaabaa haarayaan gadi bayanii ummata keenya atakaaroo akkanaa keessa galchuun yookin gowwummaa takkaahuu gantummaa irraa madda. Gowummaa hoggaa jennu; kaka’uumsa ummataa kanatti fayyadamnee murna siyaasaa tokko dhaadheffanna ilalaacha jedhuun warra deemu. Kun gowwummaa tarsiimoo siyaasaa ( strategic naivety) hamaadha. Yeroo ammaa kanatti ummanni Oromoo waan Oromummaafi tokkummaa lalisaa malee dubbii murnaa dhagayuu hin fedhu. Murni tokko hamma fedhes sagantaan isaa osoo nama hawwattee yeroo Oromoon jumlaan dhumaa jiruufi tokkummaan falmataa jiru kana keessatti ajandaafi asxaa murnaa dhaadhessuu wallaala tarsiifmoo hamaa agarsiisa. Waan gabayaan bittu magaalaa geessan. Gara biraatiin warri beekaa qalbii Oromoo adda facaasuuf waan akkanaa godhaa jiru ammoo ergama diinaatiin qabsoo gufachiisuuf akka wixxifataa jiraniitti laalamuu qabu. Akeekni isaanii waldorgommii murnaa uumuun miira naannummaafi gosummaatin ummata wal afaan kaayuudha. Tarsiimoon kun amma duras dalageefi jira, ammas ni milkooyna jedhanii yaalaa jiran. Beekaa diinaafi silmiin bakkuma laaffatu laaltee ciniintii. Kan dogongoraan waan kanatti jiru akka nurraa dhaabu diiga ilmaan Oromoo diinni jigsee har’as hin qooriniin itti waywaanna. Kan ergama diinaa qabatee dubbii kana owwiisee itti fufuu barbaadu humnaa barbaachisaa ta’e hundaan dura dhaabbanna. Namoonni gochaa alaabaa haarayaan as bayuu kana dura dhaabbachuun atakaaroo seenanis kara lamaan laalamu. Irra jireessi jaalala alaabaa qabsoo bilisummaa Oromootifi qabaniifi aariin warra yeroo kana qalbii namaa facaasuuf yaalu irraa qabaniin dutan. Warri gariin ammoo kanuma diinni ergee dhimma kana fuudhanii Oromoo adda qooduudhaaf socho’an akka ta’e shakkuun barbaachisaadha. Diinni kales taatu murnoota Oromoo gamaa gamana jiran keessa lixee ibidda shiduun beekama. Warri jaalalaafi aariin kaka’eef, dubbii kana oowwisuun fedhii warreen haraaraa murnaatin maraateefi ergamtoota diinaa guutuu akka ta’ee beektanii of qabbaneessuu akka qabdan gorsina. Dubbataa salphisuun jalaa caldhisuudha. Warra ergama diinaatin hiree kanatti fayyadamee qabsootti gufuu ta’uu fedhu mala isaanin malu itti baafna. Hin milkaayan, ni hoongayan malee. Wanni hubatamuu qabu, qabsoo bilisummaa Oromoo keessatti barri ibsa ejjannoo, maqaa dhaabaatifi alaabaan itti waldorgoman dabree jira. Har’a murni ummata Oromoo biratti fudhatama argachuu barbaadu alaabaa tuuluun osoo hin taane hojii qabatamaan as bahuu danda’uu qaba. Warri hojii nuffee ykn wallaalee maqaa, asxaafi sagantaa dhaabaa akka jijjiruun ummata keenya gooluu barbaadu hin milkaayu. Daranuu jibbamuudhaan ummata keessaa bahuudhaaf deema. Maallaqa chaaynaa irraa alaabaa dila kana ittiin guuran osoo joollee rasaasa diinaatin dhayamtee qoricha malee raammayaa jirtu saniif erganii rabbiifi Oromoo birattis galata argatan. Alaabaa dila kana baadhatanii atakaaroo uumuuf hiriiraafi walgahitti bayurra dhaadannoolee ciccimoo barreeffatanii osoo amba agarsiisanii qabsoo tanaaf bu’aa diplomaasii qaba Dhumarratti kan ummanni keenyaafi addunyaanis Oromoo ittiin beekan alaabaa lamatu jiran. Alaabaa Gadaa Oromoo tifi tan Qabsoo Bilisummaa Oromoo. Kunis waan har’a ta’eemiti. Alaabaan Gadaa Oromoo,halluu ummannii keenya waggoota kumaatamaaf akka mallattoo sirna siyaasaa, hawaasafi diinaggee isaatti itti fayyadamaa tureedha. Alaabaan tun kan biyya Oromiyaati fuulduraa jaaruuf deemnutiisi. Alaabaa tana halluu wal jala dabarsuunis taate asxaa garagaraa itti dabaluun kan murnaa gochuuf yaaluun hin ta’u. Ummata birattis fudhatama hin qabu. Osoo ta’ee OPDOtu mikaaya ture. Alaabaan Qabsoo Bilisummaa Oromootis tan gaafa dura qabsoon eegaltu, waggoota shantamaan dura, qabsoo’onni tolfataniidha. Alaabaan tun seeraan jaaramuu ABOtu ni dursiti. Achirraa kaasee hamma har’aatti qabsaa’ota qaqqaalii kumaatamatu alabaa tana jalatti wareegame. Qabsoma ji’oota afran dabran kanaatuu osoo fudhannee, osoo nutuu yeroon hin geenye jennuun, barrattoonnifi qonnaan bultoonni, harkaan tolfatanii, qabatanii diina dura itti dhaabbatan, akkuma qabataniin hedduun wareegaman, warri irraa hafe geerare reeffa isaanii ittin maree awwaalate. Sooduu wareegamtoota alaabaa tanaan faayee seenaadhaaf dabrse. Tun alaabaa murna tokkooti miti. Kan qabsa’ota bilisummaa saba Oromootitti amanan maraati. Tun alaabaa murni tokkoo waan biraatin gadi bahee busheessu miti. Kan mi’aan isii dhiiga goototaatin mirkaneeffame malee. Adaabbatti, Baddannootti, Beegiitti, Baabichatti, Bulee Horaafi Ammayyatti ilmaan Oromoo alaabaa tana olkaasanii yoo diina dura dhaabbatani kufan, murna tokkoo jaalatanii ykn ittiin ajamanamii miti. Oromummaafi Oromiyaadhaaf jecha malee. Kana hoggaa jennu murnoonni siyaasaa asxaa mataa isaanii hin qabaatinii miti. Qabaadhaa. Har’aaf hojii jaaramaya keessatif walgahiilee murna keessanii irratti fayyadamaa. Yeroo waltajjii ummata Oromoo bal’aaa dhuftan ammoo ummata fakkaadhaa. Waan ummata hin fakkaanneen as bayuun ummatuma keessaa isin fageessa. Boru erga Oromiyaan bilisa baatee ummanni keenya mirga filee filatamuu goonfatee booda as baafadhaa imaammata keessan waliin dhaadhessaa ummataan filatamaatii Oromiyaa bulchaa. Hamma achi geenyutti waaqa Oromootiiniifi lafee-dhiiga obboleeyyaan keenyaatiin isin qabnee nurraa taa’aa jenna.


#OromoProtests – Continued, March 15, 2016

#OromoProtests Wayyaaneen tarii interneetii addaan kutuu dandeessi. Rakkoo tanarra aanuuf application “FireChat” jedhamu kana buufadhaa. Gara bluetooth waan hojjatuuf internet malee ergaa waliif dabarsuu dandeessan. Namni Oromiyaa keessa jiru cufti waan kana buufanneen osoo internet Wayyaaneen hin haajamne ergaa laayyotti waliif dabarsuu dandeessan jechuudha. NO INTERNET REQUIRED Oduu Amma Arganne/Breaking News (SBO/VOL – Bitootessa 15,2016) Fincilli Xumura Garbummaa Bitootessa 15/03/2016 yeroo ammaa kana ganama irraa eegaluun mana barumsaa Biiftuu Naqamtee fi guutummaa Magaalaa Naqamtee keessatti itti fuffee jira. Humni waraanaas barattoota hedduu reebuudhaan miidhaa irraan geessisaa, kaan immoo gara mana adabaatti guuraa jiraachuu maddeen keenya achirraa eeraniiru. Baratoonni fi hawaasi magaalichaas gamtaadhaan wal ijaaruun yeroo ammaa kana poolisoota ari’anii gara bosonaatti naqaa jiru. #oromoProtests Oduu Tarkaanfii Amma Nu Gaheen ============================Ona Ebantuutti Itti Gaafatamaa Dhimma Tikaa fi Nageenyaa Wayyaanee Kan Ture Ajjeefame. Godina Baha Wallaggaa Ona Ebantuutti yeroo dheeraadhaaf itti gaafatamaa dhimma tikaa fi nageenyaa Onichaa ta’uun hojjechaa fi ummata irraan dararaa ulfaataa ga’aa kan ture namni Geetaachoo Xilahun jedhamu Bitootessa 13,2016 Dilbata kaleessaa tarkaanfii irratti fudhatameen ajjeefame. Farra ummataa fi gufuu QBO kan ta’e lukkee Geetaachoo Xilahun magaalaa Hindee maadheffatuun barattoota Oromoo fi sabboontota ilmaan Oromoo basaasaa, hiisisaa fi dararaan gara garaa akka Oromoota irra gahuuf yakka dhiifama hin qabne hanga guyyaa ajjeefamuutti raawwataa akka ture oduun SBO dhaqqabe ifa godha. Namni kun gochaa isaa diinummaa fi farra ummataa ta’e kana irraa akka dhaabbatuuf dhaamsi isa dhaqqabus irraa dhaabbatuu waan dideef tarkaanfiin xumuraa irratti fudhatamee jira. Tarkaanfii lukkee diinaa irratti fudhatame kanatti ummatni Oromoo Ona Ebantuu gammachuu isaa ibsataa jira jechuun oduun nu dhaqqabe ifa godhee jira. Kanneen lukkee diinaa ta’uun warraaqsa ummata Oromoo FXG dura dhaabbatanii gufuu ta’uuf abbalaa jiran hundi akka karaa irraa maqanii fi warraaqsa ummataatti makaman irra deddeebiin dhaamsi darbaafii jira. #BilisummaaOromoo-(15.03.2016, #XumuraGarbummaa, Oromiyaa) Fincilli xumura gabrummaa Wallaggaa Bahaa magaalaa Naqamtee keessatti kan argamu mana barumsaa Biiftuu Naqamtee keessatti har’a ganama irraa eegalee itti fufeera. Diddaan kun guutummaa magaalaa Naqamtee keessattis itti fufee jira. Humni federaalaas diddaa kana dhaabuuf barattoota hedduu hidhaa jira. Barattooti garuu karaa addaddaa of gurmeessuun diddaa fi falmaa guddaa gaggeessaa jiru. #OromoProtests Tolay Military Camp, located in Jimma, is the new destination for mass incarceration of peaceful protesters. According to sources yesterday alone 1140 political prisoners mostly from Hararge and South West Shawa have been taken there. Among these are 16 women from Hararge and 3 from Waliso. Our sources also indicate the notorious and malaria infested Dhidhessa military camp in West Oromia is being prepared to serve as another gulag. We urge the International Committee of the Red Cross and other concerned international organization to visit these camps. ================ Oromoonni osoo mirga isaaniif falmanii hidhamaan kumaatamaan gara mooraan Waraanaa Xoollaay kan Jimmatti argamu geeffamaa jiraachuu ragaan nu gahe ni addeessa. Haaluma kanaan kaleessa qofa hidhamtoonni 1140 ta’an irra jireessi isaanii Harargeefi Kibba Lixa Shawaa irraa garas geeffamanii jiru. Isaan keessaa dubartoonni 16 Harargee irraa 3 ammoo Waliso irraayi. Buufanni Waraanaa Dhidheessaa bookee busaatin beekamus hidhamtoota ittin hiraarsuuf qopheeffamaa akka jiru ragaan gamasii dhufe ni agarsiisa. Jaarmayaaleen dhimma hidhamtootaa irratti hojjatan dhimma akana akka hordofan gama hundaa itti duuluu feesisa. Oduu FXG; Godina Iluu Abbaa Boor Aanaa Hurrumuutti Baratootin mana Barumsaa Qophaahina sadarkaa 2ffaa fi Ummatin naannoo Bitootessaa 14 Bara 2016 hiriira bahuun ajeechaan ilmaan oromoo irraa haa dhaabbatu,OPDOn nu bulchuuf dhaadanoollee gara garaa dhageessisaa oolaniiru.akkuma aadaa jara humni goolessituu wayyaanee reebbicha jarri geggeesuu eegalaniin kan aaran goototin baratoota oromoo tarkaanfii of ittisuu fudhataniiru.baratootin heduunis hidhaati gurmaniiru jedha oduu argadhe.bifuma wal fakaatuun Aanaa Mattuu Ganda Burruusaattis mormiin wal faakaataan akka gegeeffamaa oole beekameera. #BilisummaaOromoo-(15.03.2016, #XumuraGarbummaa, Oromiyaa) Diddaa fi mormiin bifa adda addaan itti fufee jira. Duulli qeerroon bilisummaa Oromoo namoota hedduu humneessaa jira. Oromoon sodaa waggootaaf itti bulaa ture caabsanii dallaa bilisummaa ijaarrataa jira. Guyyaan bilisummmaa Oromoos fagoo miti. Kan sodaatamus du’a kan hin oolles isa jedhe oromoon gaafa mammaku! Sakatta’insi mooraa Guddicha Main Campus Yuunibarsiitii Jimmaatti Jaabaate Bitootessa 15,2016 Waan qabee gadi dhiisu kan dhabe humni diinaa Agaaziin guutummaa mooraa Yuunibarsiitii Jimmaa Kutaa lamaa wal qoodee qubsuma bakka lama taasifachuun kan jiru dararaa barattootaa itti fifee jira.Akkasuma Komaandara Moorichaa kan ta’e Kaalid Abbaa Tamaam wayiita kana icciita barataa dhabuun dhukkubbii kan itti ta’e haala barataa ittiin qabatu yoo dhabu shirrii sobaan yeroo barattootarratti Ragaa funaannachaa jiru kanatti haala mooraa of sodaachurraan guutummaa Doormiirra deemsisee sakataasisaa jirachuu gabaasi Qeerroo ibsa Umanni Konso eenyuu? Barattootii Oromoo yuniversitii Hawaasaa kalee galgala hiriira mormii bahanii namii hedduun hidhame jedhan. Barattootii tun yoo dorgommiin Ispoortii Guutuu Itoophiyaa kalee magaalaa Awaasaatti jalqabde istaadiyoomii keessa oolanii dallaa yuniversitiitti deebihanii hiriira mormii bahan. “Reebichii ilmaan Oromoo irratti taasifamaa jiru, dararaan haa hafuu fi gaafii gara garaa gaafatanii,”jedha barataan yuniversitii sun baratu tokko. “Achiin duubatti poolisoonni haala nu hin beekneen gibbii seenanii nu marsani odeeffannoo qamnuun nama 26 hidhaa jira.” Pirezidaantin yuniveristii Hawaasaa Porofeeser Yoosef Maammoo ammoo “Kanneen hidhaman dhiisii kanneen hiriiraniiyyuu 20 hin caalan,”jedhaee,“ galgala yeroo ani saatii sadii irratti arge yoo baayyate,nama hiriira bahe 35 hin caalan…kaa dhaamanee fi hidhamelleen hin jiru,”jedha. Gama kaaniin ammoo akka jiraattotii godina Gujii aanaa Liiban jedhanitti guyyaa lamaa fi sadeen dabran keessaa nama hedduun hiriira dhiyoo keessa jiran jedhanii hidhuutti jiran jedhan. “Nama hedduu hidhanii dhaanan,” jedha namii maqaa ufii himachuu hin fedhin tokko aanaa Liiban irraa Fulaa namii keessaa hidhan jedhan;Bulbul, Dhakaa-Qallaa, Simmintoo, Hadheessa, Qoraattii, Nageellee Booranaa fa jedhan. “Wannii mirkanaa ani arge ganda sunitti poolisii aanaa Liibanii fi Federaalaa buusanii poolisiin sun nama dhaantee nama qaqqabdee ijoolleen mana barumsaatii baqattee.” “Namii amma hidhaa jiru akka jedhanitti 30 tahaa 19 hardha gadi dhiisanii jara cufaa hirira baatan jedhanii hidhan,” jedhan. Qorataan poolsii aanaa Liiban,obboo Teshoomee Qaallichaa, ”Wannii ani dhagahee hin jiruu namii qabamee nu gahe hin jiru, namii 19 fulaa teennatti hidhani ardha gadi dhhisanilleen hin jiru,”jedha. Obboo Kadir Jibboo,Poolisii magalaaa Nageellee Booranaati“Womaa quba hin qamnuu namii nu biratti hidhame hin jiru,”jedha.


Dhaamsa Hubannoo Ilman Oromoo Qofaaf!!

Marsaalee Social Media kanneen akka Facebook Warri Fayyadamtan Sochii Warraaqsaa FXG fi Balbala Bilisummaa Afaan irra geenyee waan jirruuf qabxiilee armaan gadii irratti bilchina fi hubannoo qabachuun dirqama . 1.Namootni/Jarmiyaan haaraa fi murnoota xixiqqoo taatan Yeroo kanatti Ajenda haaraa waan Afaan Faajjii uumuu Post/Share/Like gochuu irraa of akka qusattan!! 2.Ilmaan Oromoo Oromoo Bilisoomsina jettanii hanga dandeettii keessanii fi isiniif galee reefuu jaarmiyaa haaraawaa hundeessuun murna xiqqoo taatanii as bahaa jirtan baay’ee hin dhama’ina abbaan Qabsoo Uummatni Oromoo qabsoo irra jira, jaarmiyaa nuuf hundeessaa jedhee isinitti hin dhaammanne nurraa dhaabbadha!! 3. Qabsoo Bilisummaa Oromoo dargaggeessii, Barattootni fi Uummatni Oromoo waliigalatti wareegama qaalii takka hin jirre kanfaluun bilisummaa isaa gonfachuutti jiruu warri ija salphaa fi xiqqeessitani ilaaltan of dhaaba. Uummanni iddoo isin jirtan kana hin jiruu, waan isin jettaan dhagaa’uu hin fedhuu Summii siyaasaa facaasuu irraa of dhaabuun yoo dandeessan uummata cina dhaabachuu yoo hin dandeenye dubbii ‘’arrabni dubbii baree bishaa ho’aa alanfata” kan jedhamuuf yoo ta’ee malee waan post/share/like/comment gootan adda baasaa beeka!! Uummata Lubbuu kennee qabsoo finiinsaa jiruuf harka rukuttan malee baay’een keessan uummata keessa dhaabbattanii uummata waliin dararaa jiru dhandhamaa waan hin jirreef qabsoo fi Injifannoo dhiigaaf lubbuun argamaa jirutti hin qoosiina!! 4.Ilaalcha jaarmiyaa Fedhe proposal dhiyeessee hundeessuun mirga kan jedhamuuf yoo kan adeemtan taatee yeroo kanatti mirga akkasii Oromoon isiniif hin kenninee, kan qabsa’amuuf yoo uummata Oromoo ta’uu fi dachee Oromiyaaf ta’uu kan hubattan taate uummatni fi dargaggootni Oromoo siyaasaan hangama isin gatanii akka sokkan ilaala. Kanaafuu yeroo kanatti danqaraa ta’uu irra uummata Ofii waliin hiriiruun sochii keessatti fakkeenyummaa fi cimina ofii diinatti argisiisuun uummataaf immoo caalmatti human ta’uu keessan muldhisa, yoo kana kan hin raawwatne taataan Wayyaanee Waliin haxaa’amanii baduunis waan jiruuf , Elaafi Elaameen wal hubannoon akka jiraatuu fi dubbii amma social media irratti argaa jirruu hatattamaan akka haqxan ni hubachiifna. Yoo haquu baattan tokko-tokkoo keessaan maqaa ittin beekamtaniin isin waamnee kan isin haqsiifnu ta’uus eeggadha. Yeroon kun yeroo Oromoof Jaarmiyaa hundeessan miti, yeroo diina biiyarra arii’ani mootummaa mataa ofii hundeeffatanidha!! 5. Akeekaa fi Tarsiimoo waldiddaa uumuu diinni qindeessuun illee rakkoon akkasii uumamuu mala, kanaafuu hubannoon keenyaa fi bilchinni keenya guyyaa guyyaan dabaluu qaba. Haalli keessa jirru iyyuu waan hedduu nu barsiisa. Ilmaan Oromoo qaroo qabnuu fi Jarmiyaalee Oromoo jiran dura dhaabbachuuf guyyuu xiyya diinni darbatu fuunee diinatti deebisuudha malee walitti darbachuun itti gaafatama seenaa fi Seeraa jala nama galcha!! 6. Qabxiin Biroo Immoo ilmaan Habashaa kanneen Sirna tokkicha, biyya tokkicha, Alaabaa tokkicha, Amantaa Tokkicha jedhan illee Sochii Oromoo dawoo godhachuun aangoof yeroo boloolaa jiran argina. Oromoon Ofii keenyan qabsoofnee mirga keenya deeffachuuf utuu jirruu, dhimmi mana gumaa nu geesse gumaata nu kadhachiisuu fi Hariiroo biraa nu tolfachiisu ammatti hin jiru. warrii warra Gumaa waliin guumgumtan illee of ilaala. hariiroo bu’aa qabeessii yoo barbaachisee Warruma dhihaa kanafaa waliin jabeeessa. kan saboota biyya keessaa itti hin dhiphatiina Oromoon iyyuu sochii Warraaqsaa FXG baatii afuriif gaggeessa jiru keessatti eenyu irraa iyyuu jibba akka hin qabne, bilisummaa isaa qofaaf akka qabsa’aa jiru mirkaneesse jira. 7.Jaalalli fi tokkummaan Uummatni Oromoo Oromiyaa keessatti argisiisaa jiru bakka hundatti haala fakkaatuun adeemaa jira. Adeemsii milkaa’aan uummata Oromoo kun uummata Oromoo Addunyaa cufaa keessa jirtan model sochii warraaqsaa fi jaalaalaa fi tokkummaa biyya keessa jiru kana fudhachuun hojii waloo irratti jabaachuun murteessa ta’uu hubadha!! Xummureera


Hogganoonni OPDO ol’aanoon 500 ol tahan magaalaa Adaamaatti walgahiirra jiran waliigaltee dhabuun wal unkuraa jiru

SBO Bitootessa 16, 2016 Oromo Voice Radio (OVR) Bitootessa 16, 2016 (SBO/VOL – Bitootessa 16, 2016) Qondaalonni ol’aanoon dhaaba maxxannee wayyaanee, OPDO, lakkoofsaan 500 caalan Galma Abbaa Gadaa magaalaa Adaamaatti argamutti walgahii gaggeeffatuun ibsameera. Lukkeeleen hogganoota baanaman kunneen walgahii isaanii guyyoota Lamaaf gaggeeffatuuf kan yaadanii turan tahus, gaaffiiwwan mirgaa, mormii fi yaadota faallaa fedhii diinaa tahan waltajjicharratti ka’anirraa kan kahe waliigalteerra gahuu hanqatanii guyyaa dabalachuudhaan akka walhammacan ibsameera. Akka silaa karoora qabatanii waltajjichatti seenaniitti olola guyyaa Lamaaniitiin qondaalota ol’aanoo kanneen amansiisuudhaan akka isaan qajeelfama gooftolii isaanii, Wayyaanee/TPLF, irraa laatame hojiirra oolchuuf ummatatti bobbahaniif kan yaadame tahus, dabballootumti OPDO kunneen walgahii kanarratti gaaffilee mirgaa adda addaa kaasuudhaan ofuma isaaniitii wal unkuruutu ibsame. Qondaalotni OPDO kunneen gaaffiwwan mirgaa ummanni kaasaa turee fi ammas itti jiru gaaffii keenya, gaaffii sirrii ti jechuun amanamtoota wayyaanee waltajjicharra turan waliin wal dhaban. Gaaffilee ka’an keessaa dhimma Afaan Oromoo, lammiilee Oromoo hidhaman, aangoo OPDOn naannoo Oromiyaattis ta’ee sadarkaa Federaalaatti qabu, dhimma daangaa fi kkf waltajjicha irratti kaafamanii lukkeeleen kunneen irratti walii hin galle. Olola guyyoota 2 booda ummatatti bobbaafamuudhaan siyaasaa wayyaanummaa lallabuuf kan qopheeffamaa turan qondaalonni ol’aanoon dhaaba maxxannee kanaa, gaaffilee hedduu kan kaasan yoo tahu kanneen keessaas:- – Gaaffiwwan ummanni kaasee fi kaasaa jiru gaaffii keenya; hanga deebii argatanittis kana booda wal hin dhageenyu, kan waliin hojjennus san booda, – Oromiyaa kan bulchaa jiru OPDO akka hin taanee fi bulchiinsi OPDO du’aa fi dadhabaa tahuu, wal qixxummaa hojii kan ilaallatu, Afaan Oromoo afaan hojii fi afaan Federaalaa maaliif hin taane?, lafaa fi qabeenya keenya ofii bulchuu qabna; TPLF maaliif nu tohata, gaaffiin mirgaa fi bilisummaa kaafamaa jirus gaaffiidhuma keenya; ajajaa fi tohannaa wayyaanee jalaa bahuu qabna kanneen jedhan waltajjicharratti ka’aniiru. Qondaalonni ol’aanoon kunneen ummanni Oromoo siyaasaa biyyattii keessatti gahee isaaf malu waakkatamuu fi moggeeffamuu kan ilaaluu fi gaaffilee biroos ummanni Oromoo fi ABOn kaasaa bahanis dhiyeessuun kan mataa wal bowwaafachiisan yoo tahu kanneen keessaayis:- – Sadarkaa hojiitti; waraana keessatti hirmaannaa dhabuu, – Sadarkaa gaggeessummaa ol’aanaatti gaggeessummaa keessaa dhabamuu, – Siyaasaa biyyattii keessatti Oromoon dhimmoota biyya keessaa fi biyya alaa ilaallatan akkasumas iddoowwan furtuu dha jedhaman irraa moggeeffamuu, – INSA keessaa akkasums Muummee ministeeraa biraallee Oromoon dhabamuu fi gaaffilee biroo hedduu kaasuudhaan roorroo Oromoorra gahaa jiru ifatti walitti dubbataniiru. Kanaanis gaaffiin ummanni Oromoo kaasaa jiru haqaa fi isaanis kan deeggaran tahuu ibsanii, gaaffilee ABOn qabatee falmaa gaggeessaa jiru kunneen gaaffilee ummataa waan tahaniif kabeebsaa fi kijibaan bira dabruu yookiin humnaan ukkaamsuuf yaaluu mannaa gurra laataniifii deebisaa quubsaa itti kennuun akka barbaachisu jala sararanii dubbatan. Rakkoolee hanga ammaatti ummata Oromoorra gahaa turan kan geessisaa jiru dhaaba OPDO ti kan jedhan qondaalonni kunneen waltajjii kanarratti argaman dhugaa jiru baasanii walitti himuudhaan amanamtoota wayyaanee haqa ukkaamsuun irra-dibaan bira taruu yaadaniin wal dura dhaabbachuun ibsameera. Dhugaa jiru walitti himnee, walirraas fudhannee furmaataaf hin sossoonu taanaanii fi gaaffii ummata Oromoo kana ukkaamsuu fi maqaa xureessiin yakkatti lakkaawanii bira dabruuf yaadama taanaan waliin deemuu hin dandeenyu jechuudhaan walgahicha irratti mormii walgidduutti kaasuurraa keessa isaaniitti waldhabdeen uumamee, wal danqaniiru. Amanamaan sirna wayyaanee, Pirezdaantii Oromiyaa ti jedhamu Muktaar Kadir wal dura dhaabbannoon qondaalota OPDO jabaachuurraa gara Galma Abbaa Gadaa qajeelus, dabballoota ol’aanoo aariin gutamanii gaaffilee mirgaa roobsan qabbaneessuu dadhabuutu gabaafame. Qondaalonni ol’aanoon sabboonoo tahan sodaa tokko malee yaadaa fi gaaffilee dhiyeessaniin ejjennoo isaanii ifa kan godhan yoo tahu, kanaanis “Oromoon ajjeefamee dhiigni isaa gatii dhabee hin hafu; Oromoon yoomiyyuu tokkuma; gaaffiin ummataa gaaffii keenyallee dha, gaaffiin ABOs gaaffii ummataa ti. Kun immoo dhugaa irratti kan hundaa’e gaaffii sirrii waan taheef, itti fufuu fi deeggaramuu akkasumas deebisaa sirrii argachuu qaba jechuudhaan walgahicha mormiitti geeddaraniiru. Raafama mudate kanarraa OPDOn ni diigama jechuun amanamtoonni sirna wayyaanee sodaatti akka jiran kan ibsame yoo tahu, mormii fi dura dhaabbannoo qondaalota ol’aanoo 500 ol tahan gidduutti mudate kana akkamittiin dhaamsina, dadhabnus qabbaneessinee qalbii isaanii wayyaanee jalatti deebisna kan jedhu hojii fi yaaddoo Muktaar Kadirii fi fakkaattota isaa tahuunis ibsameera.


#OromoProtests – Mass Protests, March 16, 2016

#OromoProtests Guyyaa har’a Bitootessa 16, 2016 Agaazin magaalaa Gincitti akkaa suuraa gubatti gaartan kaanan gurramaa olan. Uummata keenya kan magaalaa Gincii rabbiin/waqni wajjiin haa jiratuu! #OromoProtests the following people have been arrested today from Gujii zone Hayi Dima district Dawa kebele and taken to unknown place. March 16, 2016 1. Shimalis dhadacha 2. Qumbii danbalaa 3. Duuba birdheessa 4. Kotee garbii 5. Dastaa Aanolee 6. Eebbisa Aanolee 7. Lataa dawwa WASANUU DIIDOO Hangaftoota mul’iftoota artii muuziqaa Oromoo keessaa tokko kan ta’e weellisaa Wasanuu Diidoo, nama yeroo duraatiif Finfinnee galma ‘Hager Fikir Theater’ keessatti afaan Oromootiin wallise ta’uun seenaa galmeesse. Wasanuu Diidoo maasinqoodhaan sirboota qalbii nama hawwatan sirbuun kan beekkamu yoo ta’u, sirboota isaa keessaa “Maasaan gamaa lafa hin baatu” fi “Alam Mangistaata bira deemna” kan jedhu kan irra deebi’amanii sirbaman waan ta’aniif gurra namoota hedduu keessa kan jiraniidha. Haalli boca sirbaa inni ijaare, yeroo ammaa kanattis fakkeenya guddaa ta’ee wallisoota lafaa dhufan karaarra kaa’ee jira. Namni seenaa dalage yoomuu ni yaadatama! #OromoProtests-(16.03.2016, #EndSlavery, Oromia) The “Bishaan Bishaan Revolt” will happen in Oromia soon as TPLF cutting water supply in many parts of Oromia. This is a scene in Sude district, Arsi where people have to wait for days to get a jerrican of water.will come the Oromo resistance against foreign encroachment and domination in Oromia. #BilisummaaOromoo-(16.03.2016, #XumuraGarbummaa, Oromiyaa) Harargee Lixaa Aanaa Daaroo Labuu magaalaa Machaaraa keessatti didaan bifa addaan itti fufee jira. Diddaan ahga yoonaatti deema ajiru amma illee hin qabbanoofne. Baay’inaan barattoti kutaa 9 fi 10 baratan section 11 keessaa section 3 qofatuu erga mormii yeroo darbe sanatii kutaatti deebi’e. Haaluma kanaan kanneen kutaatti deebi’anis, guyyaa har’aa yeroo boqonnaatti mormii dhageessisuuf yaalii godhaniiru. Haata’uutii, humna waraanaa dursitee waan dhaqqabdeef sochii barattotaa uggurtee jirti. Sababa kanaan waaranni agaazii mana barumsaa sadarkaa 2ffaa fi qophaa’inaa Daaroo Labuu kan magaalaa Machaaraa weeraree oole. #OromoProtests-(16.03.2016, #EndSlavery, Oromia) Melbourne Oromos are heading to Canberra for 17th of March solidarity rally and for an important meeting with Australian Ministry of Foreign Affairs. It’s expected that Oromo community from South Australia, Western Australia, New South Wales and Queensland will join this important solidarity rally at Canberra. ============= #BilisummaaOromoo-(16.03.2016, #XumuraGarbummaa, Oromiyaa) Kunneen miseensota Hawaasa Oromoo biyya Australia kutaa Victoria keessaa yeroo ammaa gara magaalaa gudditti, Canberra, imalaa jiran. Akeeki imala kanaa diddaa Oromoo biyya keessa deeggaruu fi miidhaa fi dararaa ummata Oromoo irra gahaa jiru mootummaa Australiatti beeksisuuf akak ta’e qindeessitooti ibsanii jiru. Hiriira gamtaan gaggeeffamu kun Kamisa boruu, Bitootessa 17 bara 2016 gaggeeffama; hiriira kana irratti argamuufis hawaasti Oromoo Kutaalee Victoria, South Australia, Western Australia fi New South Wales gara magaalaa gudditti Australia, Canberra, deemuutti jiran. Bakka bu’ooti hawaasa Oromoos itti gaafatamtuu dantaa alaa Australia Ms.Juli Bishop waliin akka dubbatan sagantaan qabamee jira. #Oromoprotest guyyaa har’aa Bitooteesa 16/2016 University adaama kessatii diddaa Gaggeeffameen humni agaazii mooraa marsani jiru. barattoota hedduus dararaa akka jiran gabaafamee jira. #BilisummaaOromoo-(16.03.2016, #XumuraGarbummaa, Oromiyaa) Duulli OPDO qulqulleessuu kan sadarkaa giddu galeessaa eegalame. Duula ammaa kanaan miseensoti OPDO sadarkaa giddu galeessaatti argaman qoratamanii, tarkaanfiin irratti fudhatama. Duula kana milkeessuuf geggeessitoonni giddu-galeessaa OPDO har’a irraa eegalee guyyoota sadiif qorannoo taa’u. Duulli geggeessitoota giddu-galeessaa OPDO kun Magaalota Finfinnee, Adaamaa, Shaashamannee, Naqamtee fi Jimmaatti geggeeffamaa jira. Duula kanas dabballooti Wayyaanee kalalttiin kan hordofanii fi kan to’atan ta’uun beekameera. #oromoprotests Oduu Ammaantana 16 216 Roobii Har’aa Goodina Arsii Lixaa Aanaa Adaabbaa Magaalaa Adaabbaa keeysatti Mormiin Cimaan Gaggeeyfamutti jira . Mootummaan masgida rukuutuun amantiwwan biroo walin walitti buusuuf deemaa jira . Humni Woraana Poolisa fi Fedraalli Ormiyaa Konkolaataa Hedduun Magaalaa Dodolaarraa Gamasitti Akka Fe’amaaran Jiraattota Naannootirraa Odeeffannoon Nugahe Ibseera Magaalaan Adaabbaa Humna woraaniitiin Akka Guutamte Nidhagahama Sagaleen Dhukaasaas Baay’inaan Akka Dhagahamuu Odeeffannoon Nugaheeraa Miidhaan Hanga Ammaatti Dhaqqabe Nun Geenne Intarneenni Guutumaan Guututti Akkan Hujne Hubanneerra . #OromoProtests-(16.03.2016, #EndSlavery, Oromia)This is Abbas Roobaa Bulloo a 16 years old student who was gunned down by Agazi soldiers in Adaba town, West Arsi, today March 16, 2016. ====================== #BilisummaaOromoo-(16.03.2016, #XumuraGarbummaa, Oromiyaa) Kun Abbaas Roobaa Bulloo, kan waggaa 16 ti. Abbaas guyyaa har’aa Arsii Lixaa magaalaa Adaabbaa keessatti waraan Agaaziitiin ajjeefame. Bitootessa 16,2016) Godina Harargee Lixaa fi Harargee Bahaatti magalota kannen akka Baddeessaa fi Aanaa Baabillee fi Calanqootti FXGn mootummaa abbaa irree wayyaanee akkuma raasetti itti fufeetu jira. Hidhaa fi ajjechaan kan irratti babal’ataa jiru Godina Lixa Harargee keessaa gochi diinaan raawwatamu hammaataa ta’ullee, ummatni keenya murteeffatee jira. – Ajjechaa fi hidhaan boodatti nun deebisu – Dhiigni dhangala’e akkasitti hin hafu; gumaa isaa BILISUMMAADHAAN baasna – Hidhamtootni hamma bahanii fi hamma bilisummaa fi walabumma keenya mirkaneessinutti qabson keenya itti fufa kan jedhu waraqaan gidduu kana bittimfamee jira. Barataan kamuu hirmaannaa barumsaa dhaabee gara FXGtti fuula isaa guutummaatti deebisee kan jiru godina Harargee lamaanuutti jabeeffatee jira. Ummannis barattoota waliin dhaabbatee FXG galmaan gahuuf kutatee ka’ee jira. Akka Oromiyaatti yeroo ammaa humni waraana wayyaanee kan qubatee jiruu fi konkolaataan daandiirraa dhagaa kaasu kan waraana magaalotaa fi dhaabbilee barnootaa yuuniversitiitti xiyyeeffatun socho’aa jiruu dha. #BilisummaaOromoo-(16.03.2016, #XumuraGarbummaa, Oromiyaa) Godina addaa naannawaa finfinnee magaalaa sabbataa mana barumsa sadarkaa lammaffaa fi qophaa’inaa Sabbataatti ammaan tana ijoollee Oromootin FDG qabsiifame itti deemamaa jira.Humni waraana agaazii barattoota tumaa jira. Barattooti garuu diddaa fi mormii isanaii jabeessanii jiru! #OromoProtests-(16.03.2016, #EndSlavery, Oromia) These are students in Shambu ( Horo Guduru Walaga) continue with their protest ===================== #BilisummaaOromoo-(16.03.2016, #XumuraGarbummaa, Oromiyaa) Kun Diddaa Oromoo kan Bitootessa 16,2016 Barattootni mana barumsaa qophaa’ina Shaambuutiin gaggeessame. Barattooti kunneen diddaa fi mormii isaanii karaa nagaatiin gaggeessuun gaaffii abbaa biyyummaa Oromoo akka deeggarran mirkaneessan. Didda akana booda dhaadannoo addaddaa dhageessisuun mana barumsaa cufanii galanii jiru. Barattooti hedduunis sababa Kanaan hidhaatti guuramaa jiru. #OromoProtests mormii Guyyaa har’aa Bitooteesa 16/2016 Harargee Bahaa Anaa Malkaa Balloo magaalaa Harawaacaa keessatti taasifame akkan fakkaata. Poolisootnii agaazii uummata reebaa jiran.


Galmee seenaa irraa..

BAANDIRAA OROMO`OO Gaafa maqdashoo dhaqee { 1965 } dhaaba soomaalee habasha`attin ida`-ame itti gaafatama dardaggeessafii bar-moota na godhan duuba ka`eetan afa-an oromo`oo raadiyoona maqda-sho`oo akka seensisuu barbaanu dhaa-bbarra fide finnaan maqaa maalin seen-sifna gariin oromoo takkaa gaallaa haa jennuu gariin qottuu haa jennuu gariin akki je`e yoo oromoo takkaa gaallaa jettanii raaiyoo seensiftan manca`aan wal fin`a je`e odoo dubbii hin fixin boru galgala haa nuu taatuu jennee na-muu tumsa barbaadatu`uuf adda yaane haatayuu warra afaan qottu`uu haa je-nnuu je`eetu irra heddommaate goreen akkas jettugoree adare`eeti .akkanatti adareen yaada keenya dura dhaabb-attee afaan qottu`uu jecha`uun raadi-yoo maqdasha`oo seensifne ammas wannin an tolche baandiraa dachii oromo`oo himtu gurraatii , adii diimaa manchaa lama taw al dabru kan mukni bunaa jidduu dhaabbatee kan buna gubbaa urjiin roga shan qabdu tanb odaa shaman akeektu jirtu kun hundinuu adii kana keessa jira akkanatti baandiraa soomaale galbeed taate ma`naan soomaali galbeed { ona gaalla`aa } jechu wanni jechi kun irraa dhufe warra arabaatitu kan biyya sooma-ale`ee seene gara dhiyaa kana eenyu taa`a jennaan ona gaallan teessu { ona } jechuun mana namni keessaa baye jennaan namichi arabaa ona wanni itti hiikke bayti wanni taye { gaal beyt } duuba dubbiin akki taate{ gaalbayd } akka soomaalen{ T } { D } gootutti . Duuba adareen kaatee baandiraa manchaa qabdu nuun taatu nuti manchaa kan hin feenu ilmaan keenya fite ka`anii baandiraa kopa`aa godhan { ta moggaalleneen diimtu`uu ta magariinsan jiddu`uu ta handhurtii isi`ii urji`ii hoggaa san oromoonni lolee baandiraa biyya teenya mul`iftu sheekh mahammed rashaad tolche malee ta biraa hin feenu duuba hoggaa san dhaabni soomaali galbeed bakka lamatti qoodamte gamin tokko maqaa baandiraa sheekh mahammed rashaadin bakka dhaabaa bane gamin tokko dhaaba baandiraa adare`etti hafe warri dhaaba kan keessa jiru hundi ala yaa`an namni baandiraa manca`aa tana tumsu haaji ishaaq daadhii tarre`ee fa`a . Hoggaa dhaabni baandiraa tiyyaa baname haaji ishaaq dubbii dheertuu dubbatee namni dhaaba sanitti mata`aa shugutii dardaratti baaffatee dhayu`uuf argate je`ee dubbii isaa keessatti mangistii soomaale`erra akka jara dhaaba sanii ummata keenyarraa dhoowwitee duuba dhaabni lamaanuu maquma tokkoon kan baandiraa lamaa deemu ture duuba warri araba baye xalayaa as erganii wanni je`an orma arabatitu ziyaaraa maqdashoo dhufaa dhaaba lama yoo argan yaanni isaanii ni jirjiiraamanuti dhaabni kheenya tokkoo jenneeni dhaaba lamaan tokko godhaa odoo isaan hin dhufne dhaaba lamaan tokko godhaa akkasitti dhaaba baandiraa orom-o`ootifii dhaaba baandiraa adara`ee akka goone akki takka itti goone mataan dhaaba baandiraa oromo`oo itti aanaa tayee dhaabni baandiraa adare`ee mataa tayee baandiraa manca`aa ta mangistii tayee ta adara`ee ta ashkara tayee akkanatti dhaaba lamaan tokko goone baandiraa dhaaba khaanin wanni himtu gaafa adareen keesse hunoo akkana jetti : Moggeen lameen diimtu`uu * Magariisaan jiddu`uu Handhurtii sii urji`ii * Madanni isii heddu`uu Namni walaloo tana je`e shantam shubbisaa wanni bifti lamaan himtu adawwii lamaan soomaale`eetifii amaarati magariinsan dachii oromo`ootin urjiin jiddu`uu alaamaa soomaale`eeti . Haa tayuu walaloo tana jirjiira`aatu itti argame kan maal je`u : Moggeen lameen diimtu`uu * Magariisaan jiddu`uu Handhurtii sii oda`aa * Madanni isii heddu`uu Dr : Mohammed rashaad kabiir abdullee


Galmee seenaa Irraa: waayee ummata Oromoo kana beeytuu laataa?

Warreen bara 1970 keessa Yeman (Adan) dhaquudhan leenjii eega fudhatan booda osoo gara biyyaa seenuuf deemanii mootumman Soomaaliya qabdee hiite. Jaarraa Abbaa Gadaafaa wajjii bara Shan hidhaman, ammaas warraa dura maqaa bilisummaa Oromotiin qawwee hidhate, gara biraatin warreen kun warra seylii boobba ganamti ja’amnii beekamaniidha. Hundaafu tarree maqoota isaani kunnoo:- 1-Jaarraa Abbaa gadaa (Abdulkariim Ibraahim) 2-Abdukarim Adam lakku (soorwa) 3-Mahmmad Ibrahim 4-Mahmmad sh/Mahamed Bookhee 5-Umar Abdurhmaan 6-Mahmmad Abdukarim 7-Bakrii Ibraahim (Abbaa Fatoo) 8-Bakrii Ahmad Baabbilee 9-Mahmmad Ahmed Umar (karmooso) 10-Mahmmad Abdulqdir (shahaata) 11-Ahmed Mahmmad Umer (caallaa) 12-Mahmmad Abdullah (Muude) 13-Ahmad mahmmad mussa 14-Mahmmad Kabiir Iissaa 15-Ahmad Mahmoud Usmaan 16-Mahmmad Sanii Umar (Haroo) 17-Hussen Abbaas Waqaa (baale) 18-Jamal Abdulqdir 19-Ahmad lissee 20-Adam Mahmmad Ali (laafa) 21-Ahmad nuur Ali (Arroo) 22-Ahmad Nuur Hassan 23-Abdulkrim Mahmmad (Jifaar) 24-Mahmmad sheik(nibarbaana) 25-Adam Abubaker (moluu) 26-Ahmad Mahmmad Abdurhamaan 27-Mahmmad Ibrahim (shantam shubbisaa) 28-Ahmad Nuur Muussaa 29-Abdalla Baker 30-Mahmmad Ali 31-Ahmad Umar Abdullah 32-Ahmad Haashii 33-Hajii Maammoo 34-Ramadan Mahmmad Yoonis 35-Abdrahman Mahmmad Yoonis 36-Ahmad Yusuf Ibrahim (Turee leencoo) ***** Ahmad yusuf ykn walisaa turee leencoo Yeroo dheeraf biyyaiti hindeebine Amma Australia jirata suura kana keessa nijiraa Dawwadha.


Tokkummaan riqicha bilisummaati

Hubachisa Akkaam nagaa qabduu jirraa jirtuu sabboontota sabaa jaallatamtoota koo kanneen quqamni oromummaa numa hunda keessaa jiru. Wantaan jechuu barbaade waan gidduu kana deemaa jiru keessaa tokkoo waaee wal qeequu wal dheessuuti waaee qabsoo ilmaan oromoo fashaleessuutu tokkummaa digaani. Namoonnii hangi tokkoo qabsoo farra diddaa gabrummaa kana qeequuf namoota beebekamoo maqaa dhahuun inninu akkana jedhe jechuun ummaata dubbii hin taane duukaa hirirsuu barbaadu.ammaa akkaa fakkeenyaatti yoo fudhannee jawar mohammad kan inni barreesse ammaa qabsoo ilmaan oromoo ittaatti waliin deemaa yeroo bilisoomtanii kaatani filannoon alaaba jechuun dubbatee jira.alaaba waggaa meeqaa sana dhoksuu hin barbaadinaa jedhe male waa hin jenne. Namoonni immoo tokkummaa namoota oromoota kanaa hin barbaannee beektoonnii walitti haa muufatan jechuun maqaa beektoota keenyaatin fb banachuun jawar irraatti holola gaggeessaa jiru.akkaa fakkeenyaatti fb maqaa Umar sulyemaan jedhuun holollii gaggeefamee jira garuu umar dhugaa miti umar orginal miti. Umar sulyemaan nama waan keessaa darbe dagatee obsa dhabee waan akkaana odeessuu miti inni nama kaayyoo qabu nama oromoota mara biraatti jaalalaaf kabaja guddaa qabuudha.kanaafu namoonnii ummata wal irraa facaasuuf yaali godhaa jiraanu kuno abbaan abaluyyuu waan akkaana jedhe jechuun post gochuun waan ummata adda baasuu rawwaachuutti jiru kun immoo ilmaan oromootif bu’a tokko ille hin qabu gargar wal fageessuu male.oromoon kamuu waan oromummaan digamu irraatti hojjechuu hin qabu.hubadhu mee Boorana=oromoodha an hamma jedheetti Qabsoo isaa sirri qabsoo isa jaallatamaa kan ummata oromoo walitti harkisu gochuutu irraa egama irbuu cimaa oromummaaf jecha seene sana yaadate namuu oromummaan maqaa miti oromummaan enyummaa kenna uumamaatii kanaas walii hubadha tokkummaa jabeessa dinnii nuti kolfaa karaa cirataattii yeroo nuti wal nyaannuu akka sanyii waraaboo. Guujii=qee’ee warraa aadaa kunis tokkumm aan innii jabeessuu irraati hojjechuu qabu waan ammaa deemaa jiru irraatti oggaa hin taane tokkummaa ilmaan oromoo jabeessuu irraatti waliin haa hojjennuu oromummaan enyummaadha kanaafu waan ummata oromoo gargar baasuu irraatti deeggarsa isaa haa dhaabnu jabaadha tokkummaan riqichaa. Shawaa=ilmaan oromoo jajjaboof bebekoo Ilmaan oromoo tokkummaan umachuun durumaan humna bitachuudhajedhama mitiree irreen gamtaan qaabsoo bilisummaa jabaate itti deemuu qabaa jabaate tokkummaan hark wal qabannee deemuu irraatti haa hojjennu waan ilmaan oromoo gargar qoodu gochuu haa dhaabnu waaee qabsoo oromoo ammaa kana keessaatti. Wallaggaa=ummaanni oromoo sabboontoonni haqaa waan riphxe oduu sobaa gad baatu irraatti waliin haa duullu oduu sobaa ummaanni tokko tokkoo tokkummaa ilmaan oromoo jibbuuf abbaan abalu akkana baayyee namatti tola jedhe namuu waan fedhe post gochaa oolaa garuu kun tokkummaa keenya irraatti guufuu jallaa luka keenya jala dhaabameedha.kanaafu nuti kan irraatti walii hallu tokkummaa oromoo irraatti tau qaba. Jimmaa=yaa ilmaan oromoodha warra Kaayyoo ofii fulduraatti beekuu ilmaan warra shanan gibee qabsoo gaggeefamaa jiru kana keessatti warra bitaaf mirga ofii ilaale maaltu maal dhiibaa jira jedhe duraan hubateedha.fb namaa jala deemtaanis waaee qabsoo amma ta’a jiruu kana wanti isiin akkaana akkaasi jettani hin jiruu tokkummaa irraatti amantu quuqama keessaan immoo dubbachaatuma.eyyeen wooroo sii nyaachuuf mana kee diiguuf jedhu dhoofte ajjeesuuf ykn qabdee takaaluuf waan dursa akkaata of irraa dhorkitu qajeelfattuudha. Arsii=ilmaan oromoo arsi seenaa cicimoo harka muuraan keessatti rawwatame qalbii ummata oromoo hamma yoona dhigsee jiru yoo tauyyuu yeroo ammaa kana garuu ummaannii waan yeroo sanaa irraanfatee tokkummaa sabaa dhabee jira.ijoolleen oromoo arsii dhugaa dubbaachuuf gootaaf hayyuu hedduu qabdi garuu oggeessaaf hayyuu sanaatti qubeen ammaa hin fayyadamne sammuu isaani keessaa waaee oromummaa essa akkaa godhaan hin barre an.yeroon kana dubbadhuutti hunda mamaa jechuu hin barbaanne namoota muraasaan kan qubeen kun jallachuu egaleedha.kanaafu ilmaan oromoo essaayyu haa dhufu tokkummaa haa cimsinu waliin diina irraatti haa dulluu mee jabeeffaadha. Baalee=yaa sabboontoota oromoodha amma waa biraa dubbachuuf osoo hin taane akkaa wal facaafne wal qoonne bannuudhaf ergaa dinni nuti erge kana tokkummaan ol kaane of irraa haa gaggeessinu dhaamsa koo dhaamsa oromummaati yaa lammii koo. Kunis ummata oromoo tokkummaa isaa cimsee karaa daandiin bilisummaa qabsoo oromoo keessaatti ta’a jirtuu walitti ibsuudha kanaaf waliin haa jabaannuu wal qooduun bu’a hin qabu. Harargee=ummaanni oromoodha kan bahaas tae kan dhihaa kan kaabaas tae kan kibbaa oromoo tau isaa hubadha oromoon bakka hunda akkaa jiru hubachuun batbaachisaadha kana dura hubadha.sernaa hin beektan jechuu koo miti oromoonni martuu maal gochuutti jira maal yoo goone namuu walitti dhufee tokkummas jabeesssa jennee of gaafanne gaaffi keenyaaf deebii qubsaa nama irraa argachuu qabna.tokkummaa jabeessuun of jabeessuudha. Wolloo=ilaali oromoota murna amaraa keessaatti dhiibamanii yeroo ammaa kana dhibbaadhan ummata alagaa jalati gatamani jiran።mee isaan kana akkaanin ofitti fudhanna kedhaati yaada oromoonni naannoo biraa maaf oromumma dagattuu jabduun dhiibamte kuno oromummaa himatti diinaa walakkaa teesse. Wolloon oromummaa dhugaatin saba boonuudha wal qoodu saba qoodu nama irraatti holola sobaa ofuu irraa bilisa yeroo hundaayyu kanaafu jabaadhu jenne karaa tokkummaa walitti yoo himne gaariidha. Iluu Abbaabooraa=biyya firriisa Abba oggaa ummata warra aadaa yoi jenne gaariidha.amma waa biraa dubbachuuf miti oromoota naannoo kamuu yoo tae hoolola sobaa wal irraatti hafarsuu dhiisaati qabsoo tokkummaa jalatti hirmaadha.diinaaf karaa yeroo bannu ummata oromoo immoo boolla boolla caaluuti darbaa jirra. Ergaan koo hoolola sobaa maqaa umar suleymaanin maqaa jawar nohammad irraa kaeti kun sobaa umar miti jechuu barbaanneetti.kanaafu weellisaaf hayyuu beekaa oromoo kan tae UmarSuleyman holola ilmaan oromoo gargar facaasu gochuu irraa bilisa yoomu innii kana hubadhaa fi yaa ilmaan oromoo hundumti keessaan. Tokkummaan riqicha bilisummaati Injifannoon kan ilmaan oromooti By Sabaan-boonFirrisaa


#OromoProtests this morning the Federal First Instance Court offered to release Addis Ababa University students on bail of 2,000 birr.

However, students rejected the offer asserting they committed no crime and arrest for no reason, hence they deserve compensation rather being asked to post bail. They further told the judges that it should be leaders of TPLF who stand in their place with hand cuffs for crime against humanity and corruption. They were whisked away back to jail. They shouted to the judges saying ‘lets rot in jail like thousands of other Oromia, but be assured that the millions who remain outside will continue the struggle’. The judges shook their head and left the chamber.The 20 students are expected to be transferred to Kaliti Prison tomorrow. ============•=••=•• Ganama arra barattota Oromo kan Universiitii Finfinnee mani murtii Federaalaa akka qarshii $2000 qabsiisanii bahan hayyame. Haatahu malee barattoon irrati didan nuti badii takkalee hinqanu jechudhan, ossoo humaa hin balleesin hidhamne ja’an. Hubdhaa silaa nami kaasan kanumuf ture barattoota kana kan badii malee hidhamani. Idda’annodhan abba murtiitin silaa hoogannoota wayyaanetu arra harka isaani hidhame mana murti kana dhabatun malee nu mitii ja’aniin Abba seeratin . Sanaan booda eega akka mana hidhaati deebi’an mirtin kanname Abba seera itti iyyani akkuma hidhamttota Oromo kumaatama biraa mana hidhaa keessati haadhumnu ja’an itti human, hatahu malee Oromoon miliyoon allati haffan akka qabso bilisummaa itti fufan hubadhaa ja’aniin. Abban seera yoon barattoon akkas ja’an mata lulee teeysuma irra ka’e deeme. Barattoon 20 kun akka guyyaa boruu mana hidhaa Qalitti geeffaman hubatame.


Saamichaa Lafa Qotee Bulaa Oromoo Maqaa Mana Waliin Jireenyaa (Kondomiiniyeemii) Qofaan Raawwatamee jiru.

Dubbistan Malee bira Hin Darbina!! Hojiin Ergamtuu Wayyaanee OPDO, Oromiyaa samsisuu, Ajjeesisuu, hiisisuu fi Ergamtee Buluu Malee Mirga Oromoo kabachiisuuf Aangoo tokko illee hin qabdu!! Qonnaan Bultootni Oromoo Naannawaa Finfinneetti Argamaan Maqaa Manneen Waliin Jireenyaa(Kondominiyeemii) jedhuun Lafa qonnaa fi Lafa jireenya isaanii Walumaagalatti 7,000Heektaara olitti kan Lakka’amu irra Buqqifamuun Jireenya waardiyyummaa fi Hojii guyyaa hojjechuun jiraachuuf saaxilaman!! Fakkeenyaaf Maqaa Kondominiyeemii qofaan : 1. Burraayyuutti Manneen kondomiyeemii lafa qotee bulaa hektaara 570 olii irratti ijaaramee jira, 2. Karaa Kibbaa Naannoo sabbataatti manneen Kondomiyeemii lafa qotee Bulaa Oromoo Heektaara 1000 olirratti ijaarame argama, 3. kibbaan Bakka Jamoo jedhamutti lafa qotee bulaa hektaara 1400hk lafa Oromoo irratti Manneen kondominiyeemii ijaaramanii argamu. 4. Kaaba Bahaa Finfinneetti immoo Laga Xaafootti: A. Mana Jireenyaa(Real State Rooppak) jedhamu lafa qotee bulaa kan abbootiin qabeenyaa Wayyaanee dhalootan tigree ta’an Laga Xaafootti qotee bulaa irraa kaasuun ijaarratte lafa Heektaaraa 200hk irratti, ijaarratan . B. Laga Xaafootti mana jireenyaa (Real State CCD) jedhamuun kan beekamuu lafa qotee bulaa irraa kan fudhatame Keektaara 416 Lafa Qotee Bulaa Oromoo irraa fudhachuun ergamaa Wayyaanee Dr Massalee kan jedhamu barsiisaa yuunibarsiitii Finfinnee kan ta’ee fi nama Master Pilaanii Finfinnee hojjechuu keessatti harka guddaa qabutu Real state irratti ijaaree jira. C. Ammas Xaafootti Manneen kondominiiyeemii bakka Abadoo jedhammutti block 36,000 kan ijaaramee jiruu , dHagaa bu’uraa ergamaa Wayyaanee OPDO Mulaatuu Tashomeetu ka’ee amma Ijaaramee lafa Qotee bulaa heektaara 7000 qabatee argama. D. Ammas Lagaa Xaafoo , Bakka Hayat jedhamutti Manneen Kondominiiyemmii lafa Qotee Bulaa hetaera 650 irratti ijaaramee kan jiru, 5. Bahaa Finfinneetti kan Argamu Diimtuu bakka jedhamutti Manneen Kondominiyeemii Block 45,000 kan ta’ee Lafa qotee bulaa 750hektara irratti ijaaramee kan jiruu, 6. Akkasumas baha Finfinnee bakka Marii CMC, Hayat jedhamanitti Manneen Kondominiyeemii lafa qotee bulaa Heectaara 1400 irratti ijaaramanii argamu. 7. Xuraawwaan Magaalaa Finfinnee Keessa Ba’uu immoo qilleensa Summeessuun ilmaan Oromoo, Hawwaan Oromoo, Daa’immaan Oromoo fi beelladootni Oromoo illee dhumaa jiraachuun ibsame jira. Dhiyeenya Kanaa Xuraawwaa hedduun Guuramee Naannoo Sandaafaa Bakkeetti guuramaa utuu jiruu Qilleensa summeessuun ilmaan oromoo sadii battalatti wareegamanii jiru. Abbaan Lafaa Dhabee Lafasaa Qotatee Waan irra jiraatu, Wardiyaa dhaabatee bulaa, Hojii guyyaan jiraata. Jiruun Garbummaa waan hundumaa Caalaa Boqonnaa namaaf hin kennituu, Kanaafuu Oromoo Gara Lafa kee fi Qe’ee keetti deebi’ii lafa kee fi Qe’ee kee irratti du’ii falmadhu!! Kanneen Maqaa Liizii, fi Investimentii , Warshalee adda addaan Saamichi rawwatamee jiruu fulduratti fakkeenya waliin isiniif dhiyeessina!! Injifannoon uummata Oromoof!!


#SEENAAGABAABAA J/JAARRAA ABBAA GADAA.

Bara 1936 ykn 37 Xaaliyaan hoggaa biyya seente, Harargee Bahaa Watar bakka je’amutti Abdukariim Ibraahim (JaarraanAbbaa Gadaa) dhalate.Jaarraan Jollummaan barnoota diin erga baratee, Barnoota saayinsii baratee jira. Nama Naamusaa fii haala ol aanaadhaan Hawaasaa fii Hiriyoota biratti beekkamu ture. Jaarraan Abbaa Gadaa Biyyoo Adaree (Hararitti) barnoota sadarkaa lammaffaa baratee kutaa 12 fixee jira.Jaarraan Osoo fedhe Barnoota Isaa itti fufee sadarkaa guddaarra gahuu ni dandaha ture. Garuu Saba Amantiin, Afaan Isaatiin, Aadaa Isaatiin, lafa Isaa irratti gad aantummaa fudhatee maqaa Isaa wallaale san argaa barnoota itti fufuuf luyna tahuu qaba ture. Garuu Inni Luyna waan hin tahiniif dura Amantii fii Saba Isaatiif kennee Ifiif Rakkoo arguu filate.Bara 1966 warra akka Isaatti gabrummaa hadhooytuu jibbee waliin geeraraa karaa Ibiddaa qabachuutti achi tarkaanfate.“Boruuyyee boruuyyee Boruu abbaa bariisooyyee Galgala abbaa galgalooyyee Galgalli naan dubbateeBoruun naan marihateeRoorroo hamtuu agarraan Kan Oromoo saba kootiiKiyya garaan hammateeHadhaa du’aa filate”Jechaa miila karaa kaaye.Baaleetti Fincila Jeneraal Waaqoo Guutuutiin hogganamu sanitti ida’amuuf warra akka Isaa walitti jaaree kara Baalee gulufe. Achitti Jeynichi kun Lola gurguddaa hedduu keessa dabree gootummaa Isaa Mirkaneyse.Jaarraan Abbaa Gadaa leenjii fii meeshaa waraanaa gahaa qabaachuun murteeysaa tahuu Isaa waan hubateef achumaan kara Somaalee seene.Bara 1969 Mootummaan Ziyaad Baarree tan Somaaliyaa maqaa Oromootin qabsoo takka hayyamu dide. Maqaa Somaaleetiin lolan malee, Akka Mootummaan Ziyaad Baarree jettutti Harargee, Arsii, Baale fi Sidaamoon Somaaleedha. Kanaaf Maqaa Somaaleetiin malee gargaarsa takka qabsoo biraatiif hin godhan.Jaarraan Abbaa Gadaa Ifirraa lafa Arabaatii gargaarsa barbaada kara Yaman qajeele. Bara 1970 Yaman Kibbaa Magaala Adan seene. Mootummaa waliin marii godhee akka gargaaran beellama seenaniif. Baruma kana keessa Iraaq dhaqee qaamoota mootummaa waliin marii godhee jira.Jaarraan Abbaa Gadaa Yamanitti Elemoo Qilxuufaa wajjiin Jaarmaya Adda Bilisummaa Oromoo hundeessan. Baruma kana Jaarraan warra leenjii waraanaa Isa wajjiin fudhatan hogganuudhaan meeshaa waraanaa fudhatee kara biyyaa qajeele.“Qeyroo Ganamaa” hogganuudhaan Jaarraan nama 36 fudhatee Dooniin Somaaleetti hoggaa bu’an, waraanni Somaalee Isaan Marsee Isaan qabe. Bara 1970tti Somaaliyaa akkuma seenanii qabamanii Mana Hidhaa “Mandheeraa” je’amutti amata 5 hidhaan dabarsan.Amata 5 hidhaa keessa turee achii baanaan Jaarraan qabsoo manaa baheef akkuma gaafa dura manaa bahee sanitti Nashaaxaan itti deebi’e.Bara 1976 hoggaa mana hidhaatii bahe qabsootti deebi’uuf warra murannoo qabuu wajjiin kara biyyaa seenee qabsoo jalqabe.Zamana kana Ilmi namaa Gabrummaan dhamaaftee amantiiIsaa wallaalee, hanga Hadaraa hayla silaasee jechuu gahee jira. Amantii fii Sabaan wanni Oromootarra gahaa ture hanga hin qabu. Jaarraan Abbaa Gadaa qabsoo jalqabe saniin Ilmi namaa Gabrummaa Isarra jirtu akka hubatuu godhee jira.Booda Jaarraan Abbaa Gadaa Adda Bilisummaa Ummata Oromoo Islaamaa dhaabee saniin qabsoo itti fufee jira.Jaarraan Abbaa Gadaa hanga guyyaa lubbuun Isa keessaa baatuu takkaa Qabsoo ganama manaa baheef (Jihaada) irraa booda aanee hin beeku.Gabrummaa Karaa hundaan nurratti fi’amte jibbaa, Jihaada godhaa, Jiraate.Akka Ummanni biraa Kaafira wajjiin walii galu kanatti takkaamootummaa Kaafiraa wajjiin waliigaltee godhee hin beeku.Umrii Isaa qabsootti fixee Amata 77tti Adunyaarraa gama Akhiiraa garagale. Dardarummaa Isaa Jihaadatti fixe, Fuudha erga umriin guddate booda waan fuudheef Ilmaan lama qofa qaba.Rabbi Rahmata Haa godhuuf Mujaahida Kophaa seenaa dalage.Jaarraan Abbaa Gadaa Jihaada godhe, goosise. Waraanni Isaa Allaahu Akbar jechaa Adawwiitti dhukkaasaa ture.• Jiruu Jaarraa Abbaa Gadaarraa Maal Baranna:Tawakula (Rabbitti Irkachuu)فَإِذَا عَزَمْتَ فَتَوَكَّلْ عَلَى اللّهHoggaa muratte Rabbirratti Irkadhu. Al-Imran: 159Kanaaf namni hogga waan takkaaf murate, Rabbitti Irkatee itti fufuu qaba malee abdii murachuun aadaa mu’minaati miti.Rabbiif jecha Namni qabsaawu Murannoo qabaachuu qaba.Erga Murate Rabbitti Irkachuu qaba. Namni Rabbitti Irkate maal dhabe?!Ahbaashii fii Mootummaan kun hidhaa fii ajjeechaan abdii nu murachiisuu fedhan. Mu’iminni Abdii hin muru. Kana wanni Guddaan Jaarraa Abbaa Gadaarraa barannu.Koreen teenya tan arra hidhaa jirtu, akkumaa Jaarraa Abbaa Gadaatti haqaaf falamannaan hidhaman. Hidhaan hoggaa akka Jaarraa Abbaa Gadaatti Muratan, Qabsoorraa tarkaanfii takka boodatti nama hin deebiftu.“Namni Karaa bareedaa Karaa namaaf godhe, Galanni hanga guyyaa Qiyaamaa Isaaf deema” Kanaaf Jaarraan karaa Qabsoo jalqabee jira. Inni warra duraati, Abbaan fedhekaraa Isaa seenu sawaabni Jaarraaf deema.Rabbiin Shahiidoota waliin Isa Haa Kaasu.


EDEPAn Mootummaan Tarkaanfii Oromiyaa Keessatti Fudhatu Haadhaabu Jedhe

VOA Yaadawwan Ilaali Gama biraan Rakkoo Oromiyaa keessatti uumame furuuf mootummaan tarkaanfii humnaa fudhatu akka hatattamaan dhaabu hubachiisee jira. Miidhaa qabeenyaa fi lubbuu namaa irra ga’e kan qoratu qaammi walabaa akka hundaa’u gaafate – Paartiin mormituu kun. Mootummaanis gama isaatiin rakkoo oromiyaa keessaa kanaaf sababaan, dhabamuu bulchiinsa gaarii ta’uu isaa fi kana sirreessuuf akka hojjetaa jiru beeksisuun isaa ni yaadatama jechuu dhaan Meleskachew Ameha, Finfinnee irraa gabaaseera. Paartiin dimokraasummaa Itiyoopiyaa IDEPAn ibsi ejjennoo kaleessa baase dhimmootii biyyaa lama irratti kan fuuleffate. Kana keessaas tokko biyyattii keessatti hongee mudate ilaalchisuun ejjennoo inni qabu mootummaan lammiiwwan hongeen miidhamaniif gargaarsa godhu cimsee akka itti fufu kan gaafatu. Itti aansuu dhaanis raabsii gargaarsa kanaa hordofuu dhaan raabsiin kun kan haqaa fi loogii irraa walaba ta’uu isaa mirkaneeffachuun barbaachisaa dha. Raabsii gargaarsa kanaa irrattti bulchaawwan loogii oofan qoratamanii tarkaanfii barbaachisu akka fudhatu gaafanna jedha ibsi paartichaa. Miseensi hoji raawwachiiftuu fi itti gaafatamaan qorannaa paaritchaa obbo Waasihuun Tesfaye VOAf ibsa kennaniin haalli kun eessa eessatti akka raawwatame ibsanii kanneen akka Qobboo keessatti haalli loogii midhaan raabsuu kun jiraachuu tuqaniiru. Midhaan raabsamu xiqqaachuun rakkoo isa guddaa dha jedhan. Bulchitoonni naannoo ilaalcha siyaasaa qofaa utuu hin taane midhaan gargaarsaa xiqqoo dhufu namoota akkuma beekanitti, firummaan raabsanii waan fixaniif kanneen biroo hankaaka jedhan obbo Waasihuun. Obbo Waasihun itti dabaluu dhaan hongee yeroo ammaatti aansee rakkoon uumame akkaataa qabiiinsa lafaa ta’uu paartiin isaanii cimsee kan amanu ta’uu dubbatan. Rakkoon bu’uuraa inni guddaan sana. Akkaataan qabiinsa lafaa Itiyoopiyaa hanga hin jijjiiramnetti qonnaa qofaa utuu hin taane yeroo ammaa argaa kan jirru walitti bu’iinsa Oromiyaa fi bakka birootti kan mull’atu wal qabsiisnee ilaaluun ni danda’ama. Qonnaan bulaan abbaa lafaa hanga hin taanetti rakkoo akkasii furuun hin danda’amu. Mootummaan yoo barbaade lafa isaa irraa buqqisaa, yoo barbaade immoo ka biroof kenna. Rakkoon bu’uuraa isa kana jedhan. Mormii Oromiyaa keessaa ilaalchisee paartiin IDEPA ejjennoo qabu bal’inaan ibseera. Kana keessaa mootummaan ilaalcha itti kennuu kan inni qabu dhimma kana gara tasgabbiitti fiduuf akkasumas tarkaanfii gara nagaatti geessan fudhachuu dha jedhu obbo Waasihuun. Tokkoffaa mootummaan rakkoo jiru furuuf tarkaanfii humnaa fudhatu hatattamaan dhaabuu qaba. Tarkaanfii humnaan ba’iin hin argamu. Inni kaan immoo lubbuu namaa haala Kanaan bade kan qoratu qaama walabaa sirrii ta’e dhaabuu dhaan ba’ii isaa uummatatti beeksisuu qaba. Inni sadaffaan mootummaan qaamotii dhimmi isaa na ilaallata jedhan waliin marii haqaa geggeessuu qaba. Balbala cufatee kaadireewwan isaa qofa walitti qabee marii fakkeessaa geggeessuu dhaan rakkoon jiru furamuu hin danda’u. marii sana irraa ba’ii argamus simachuu qaba. Mootummaan badii uumame maraaf itti gaafatama fdudhachuu isaa obbo Waasihuun tuqanii itti gaafatama qaamni fudhate seeraanis gaafatamuu qabn. Kanaafis itti gaafatama seeraatu irra jira jedhan. Rakkoo uumame kana salphisuu dhaan dhabamuu bulchiinsa gaarii jedhee akka bira darubuu irraa mootummaan akka of qusatu ibsi ejjennoo paartii EDEPA yaadachiiseera.


Kadiir Martuu waltajjii irratti ummata boochise!

Xalayaa Jaalalaatiin Guyyaa har’a magaala guddittii Ameerika, Waashingtan DCtti, qophii gargaarssa Oromo (Oromo Benefit Concert) kan Machaa-Tuulama dhaan gaggeefame haala ho’an xumuree jira. Qophii kanarrattii artistoota bebbeekamo kannen akka Daawwit Makonnen, Abdi Nuuressa, Haacaaluu Hundeessa, Jambo Joote, Tujjii Muddee fi baandii guutu wajjiin ummata Oromoo 300 ol bashanansiisaniiru. Qophii koonsertii kun ummata bashanansiisu qofa utuun taane haala Oromiyaan amma keessa jiruu fi tumsa gargaarsa qabsoo ummata Oromoo kana buusii gochuuf kan karoorfame akka ture waldaan Macha fi Tuulama nuuf ibsaniiru. Waldaan Machaa-Tuulama bara 2014 irra amma yoonatti doolara kuma 60 ol warroota harka diina irratti wareegamanii fi maatisaani akkasumas warrootni miidhaman gargaarsa isaanif malu gumaacha kan ture dha. Ummatnii Oromoo biyyoota Ameerika, Awrooppa, Austraaliyaa, fi Saa’ud Arabiyaa gumaacha gama qarshii qofa utuun taane gama diploomasiitin akka ummata bira dhaabbatan marsariitii xalayaa.com yaada jedhuus isiniif dabarsa. Qophii tumsa Oromoo kanarrattii, Haacaaluun Hundeessa sirba Maalan Jira erga ummataan haala ho’an fi dinqisiifatameen bashanansiise booda, artistoota Oromoo kanneen guyyaa kaleessa Bitoteessa 19, 2016 Ameerika seenan waltajjiitti ol waame. Artistoota Oromoo, kanneen akka Zarihun Wadaajo, Shukri Jamaal, Yaanet Dinquu, Kadir Martuu fi Daawit Taasisaa, waltajjii irratti haasa gabaaba taasisan. Ummatnii harka rukutuu dhan sagalee dhan galma guutu iyyisiisu dhan artistoota keenya haala dinqisiifatameen simannaa hoo’a dhan simatan. Artistii kabajamaa fi jaalatama kanneen artistoota dhaloota qubee fakkeenya kan ta’e, artistii Zarihuun Wadaajoo yeroo calqabasaa Oromiyaa ala bahuunsaa har’a erga nutti himee booda. Haasa gabaaba akkana jechuu dhan ummata waltajjii irra jiruun gurra buuse, “Wal argina hin seene baga nagaa dhan wal agarree! Amma dhaamsa anii isiniif dhaamu dhaamsa Oromiyaarra isiniif fide dhaggeefadha! Midhaan waliin facaafnee, dhiiga jalleewaniin, dhiiga lafeen midhaan faca’ee, haramamee, guddatee, haamamee, midhaan baase asheete, bishaate, amma kootaatii walii-wajjiin bakkan geenya isiniin jedha Oromiyaani.” Itti dabalanii akka artistii Zarihuun akka jedhaniitti tokkummaa biyya keessa magarsee kana biyya alaattis akka cimee itti fufuu akeekachiisaniiru. “Biyya Oromiyaa jedhamuu keessa wal qooduu hin jiru, Wallagga hamma Wallootti, Boorana hamma Harargeetti, Wallaggaarra hamma Baaleetti hamma Shawaa giddu galeessatii guutuu Oromiyaatti wal qooduun hin jiruu!!…” jedhanii haasa fi dhaamsa gabaaba dabarsanii turan. Kan kanarra darbee immo, Artistii dhaloota qubee keessa dhalatee guddatee Artistii jaalatamaa fi kabajamaa artistii. Shukrii Jamaal gara waltajjiitti haasa gabaabas kennee ture. Shukri Jamaal akkuma artisti Zarihun Wadaajotti hamilee fi iyyaansa dhan hamilee ummataa dhan simatame. “Baga nagayaan nu eegdan! ani wantii ani jedhu hin jiru kana caala. Zarihun fixee jira, ulfaadha” erga jedhan booda, miira nama hawwatuun walatajjicharratti harka ol fuudha, “Oromiyaan tan Oromooti” si’a sadii sagalee ol fuudu dhan ummata galma guute kana ol kakaase. Ittii darbee immo artistii kabajamtuu fi jalatamtuu artistii Yaanet Dinquu, uffata aadaa Oromoo uffattee bareeddeen, haasa gabaaba ummata Waashingtan DC, galatoomfatte. “Galatooma isiniin jedha baga nagaan nu eegdan isiniin jedha ulfaadha galatooma!” jettee sagalee bareeddu ulullee fakkaatun ummata gammachiifte! Xumurarrattii, artiisti kabajamaa fi jaalatamaa, Artistii Kadiir Martuu carraan daqabnaani iyya gammachiisa fi gurra nama duuchun galma guutu iyyisiifame. Hamilee hammana hin jedhamnee akkuma artisoota kaanitti simatame. Akkuma beekamu, Artisti Kadir Martuu darara cimaa mootumma biyya bulchaa jiruun dhaqabeen nama miidhamee jiraachusa sirrittii kan beekamu dha. Yeroo inni maayiki qabatu, ummatnii galmichaa haala miira nama hawwatuun”Kaadir Kaadir Kaadir” jechaa maqasaa ol fuudha turan. Itti aansuu dhan immo Kadiir Martuu ummata Oromoo guutu kabajaaf galata guddaa galchee ture, “duraan dursee maqaa keessaniin maqaa kabajamaa dhan Addi Bilisummaa Ummata Oromootin, Maqaa alaaba Oromootin galatooma!!” jedhee ummata galatoomfate. Itti dabaluu dhan maqaa gootowwanii baratoota Oromoo fi warreen sababaa qabsootin biyyaa bahaniis galata daanga hin qabne galatoomfatee ture. “maqaa barataa kanneen wareegamaniitin, maqaa barataa dhiignisaa dhangalaa’etin, Qabsoon tapha mitii qabsootu biyya isiin baase, ilma babbareeda, dhiira babbareeda, shamarran babbareedaatin. Rabbiin maqaa leenchawwan saniitin, arraan tana barataan Oromoo dhiigasaa dhangalaa’e, ijoolle waggaa afurii, ijoolle wagga kudhanii qabsoo kanarrattii wareegamani arguu dhaf tokkumma ilmaan Oromoo mirkaneessa!” Kadiir Martuu haasan isaa kokkeetti rakkatee utuu immimmaan xurursaa ummata waltajjii keessa jiruu boosisee, “Guyyaa kana baga rabbiin isiin agarsiise, Bilisummaa ilmaan Oromoo isiniif haa agarsiisu rabbiin..” jedhee haasa gabaaba fi dhaamsa gabaaba akkaata itti xumuruu dadhabee imimmaan haaqacha ummata galma jiru hamilee miira nama tuquun iyyanii. Artistoota keenya kunii, Zarihun Wadajoo, Shukri Jamaal, Yaanet Dinquu, Kadiir Martuu fi Daawwit Taasisaa, qophii koonsertii biyyoota Ameerika keessa gochuuf karoorfataniiru. Koonsertii Bilisummaa jedhuun guyyaa Oromia Media Network (OMN) waliin wal ta’u dhaan guyyaa Bitoteessa 26, Oromiyaa xiqitittii kutaa Menisootaatti qopheesuf karoorgatanii jiru. Sagantaan kunii namoota kuma tokko ol simachuuf galmmii kireefameera Waldaa Oromoo Kutaa Minesoota (Minnesota Oromo Asociation) ibsaniiru. Oromootni Menisoota fi kutaale garagaraa koonsartii ajaa’iba kana irratti argamuuf waadaa seenaniiru. Tokkummaa Ummata Oromoo biyya keessa fi biyya alaa haala gammachiisa akka ta’e bara kana mirkanaa’usaa agarsiisa jira. Diinni ummata Oromoo shira adda adda ummata Oromoo gidduu kan xaxaa turan barrii kunii fi kan asii achii kan isaanif akka hin milkoofne ummatnii Oromoo harka wal qabachuu dhan diina ofirra cabsaniiru! Marsariiti xalayaa.com irra kan isiniif barreesse, Naa’ol Abba-Firrisaati. Galatooma injifannoo kan Ummata Oromooti! Gadaan kunii gadaa nutii ilmaan keenya garbummaa utuun taane bara bilisumma ijoolle keenya dhaalchisnuu dha! Hora Bula!